გუშინ თბილისის მერიის თასის უცხოელი მონაწილეები ჩამოვიდნენ. საქართველოს დედაქალაქს გამთენიისას ეწვივნენ ლატვიისა და ესტონეთის ნაკრებები, ხოლო ტურნირის ფავორიტი იტალიის თვითმფრინავი თბილისის აეროპორტში 16:00 საათზე დაეშვა.
იტალიელებს აეროპორტში რამდენიმე ქომაგი დახვდა, რომლებმაც ნბა-ს მოთამაშეებთან და ევროპული კალათბურთის ვარსკვლავებთან - მარკო ბელინელისთან, ანდრეა ბარნანისთან და დანილო გალინარისთან სამახსოვრო სურათები გადაიღეს.
იტალიის ნაკრებმა სპორტის სასახლეში საღამოს 9 საათზე ივარჯიშა, მანამდე კი გუნდის წევრებმა თბილისის ძველი უბანი დაათვალიერეს და პირველი, რაც იტალიელთა პრეს-ატაშემ, ფრანჩესკო ანტონიომ აღნიშნა, ღვინის მაღაზიების სიჭარბე იყო. ფრანჩესკო, „სკუადრა აძურას“ თავკაც სიმონე პიანიჯანისთან ერთად სპორტის სასახლის ადმინისტრაციულ შესასვლელთან გაშენებულ ვაზსაც გულისწურით ათვალიერებდა - სანამ გუნდის წევრები სასახლის ფოიეში მიმოდიოდნენ და ლატვიელთა ვარჯიშის დასრულებას ელოდებოდნენ. ვარჯიშის დაწყებამდე იტალიელთა მთავარ მწვრთნელ სიმონე პიანიჯანის გავესაუბრეთ...

- სასიამოვნოა აქ ჩამოსვლა. ჩვენს ინტერესს ისიც აძლიერებს, რომ თბილისის ტურნირი იქნება იტალიისთვის პირველი რეალური გამოცდა, რადგან ნბა-ს მოთამაშეები გასულ კვირას შემოგვიერთდნენ და მთლიანი გუნდით პირველ ტესტს ვაბარებთ. საკმაოდ ძლიერი მეტოქეები გვყავს, სტუმრად ვთამაშობთ და ამ მატჩებში კარგად გამოჩნდება ის დეტალები, რაზე მუშაობაც და რისი გამოსწორებაც ევროპის ჩემპიონატამდე გვმართებს.
- საქართველოში 16 კალათბურთელით ჩამოხვედით, ევროპის ჩემპიონატზე კი 12 მათგანით მიემგზავრებით. თბილისის ტურნირის შემდეგ ხომ არ აპირებთ მათ შეკვეცას?
- არა, 16 მოთამაშით ვიქნებით ბოლომდე, ანუ ევროპის ჩემპიონატის დაწყებამდე და გადაწყვეტილებას, თუ ვინ წავა ევრობასკეტზე, აგვისტოს ბოლოს მივიღებ. გუნდში ყველა ის კალათბურთელია, რომლებიც იტალიაში საუკეთესოდ ითვლება. კონკურენცია დიდია და სანამ ბოლომდე არ დავრწმუნდებით თითოეულის შესაძლებლობებში, სახლში არავის გავუშვებთ.
- რას იტყვით საქართველოზე, ქართველ კალათბურთელებზე?
- სპორტული თვალსაზრისით რა უნდა ვთქვა, აქ ჩვენ ქართველებთან საომრად და 2 ქულის მოსაპოვებლად არ ჩამოვსულვართ. საქართველოს ნაკრები, ისევე როგორც ტურნირის სხვა მონაწილეები კარგი სპარინგ-პარტნიორები არიან და ჩვენ მათთან თამაშით ბევრ სარგებელს მივიღებთ. ქართველ კალათბურთელებს რაც შეეხებათ, რა თქმა უნდა, ვიცნობ მათ, რომლებიც იტალიაში, ევროპაში თამაშობენ. საკმაოდ მაღალი დონისანი არიან.

- რა ამბიციით მიდიხართ ევროპის ჩემპიონატზე, მით უფრო, რომ წინა ჯერისგან განსხვავებით, ამჯერად ყველა საუკეთესო მოთამაშე ნაკრებშია?!
- წინასწარ პროგნოზის გაკეთება რთულია. ჩვენ ევრობასკეტის ყველაზე ძლიერ ჯგუფში ვართ, სადაც ესპანეთი, სერბეთი, მასპინძელი გერმანიაა. რთულია ამბიციებზე ლაპარაკი, როცა ასეთი ძლიერი მეტოქეები გელის. ჩვენი მიზანი პირველი ეტაპის დაძლევაა და თუკი ამას მოვახერხებთ, შედეგზე მერე ვიფიქრებთ. ამ ეტაპზე მხოლოდ ჯგუფიდან გასვლაზე ვფიქრობთ. ერთი მომენტიცაა: ჯგუფურ ეტაპზე 6 დღეში 5 მატჩის ჩატარება გვიწევს და ასეთ დაძაბულ რეჟიმში რა მოხდება, რთული სათქმელია.
ასე დაასრულა საუბარი სენიორე პიანიჯანიმ და სასწრაფოდ სპორტის სასახლის შენობაში შევიდა, მისი შეგირდები უკვე მოედანს იკავებდნენ. ვარჯიში ფიზმომზადების მწვრთნელმა გახსნა, რომელმაც კალათბურთელების მოთელვას საკმაო დრო დაუთმო, შემდეგ სროლები და კომბინაციებზე ვარჯიშებს კიდევ ერთი მწვრთნელი გაუძღვა. მთავარი მწვრთნელი მოედანზე მიმდინარე ამბებში მონაწილეობას თითქმის არ იღებდა. ის მხოლოდ უყურებდა - რომ იტყვიან, სიტუაციას აკონტროლებდა.
ასე დასრულდა იტალიელთა პირველი დღე თბილისში. 14 აგვისტოს სკუადრა აძურა ლატვიას 20:30 შეხვდება - მანამდე კი, 18:00 საათზე საქართველო - ესტონეთია.

                        იტალიის ეროვნული ნაკრები                                 


მოთამაშე


სიმაღლე


გუნდი


პიეტრო არადორი


194


რეჯიო ემილია


ანდრეა ბარნანი


213


ბრუკლინი, აშშ, ნბა


მარკო ბელინელი


196


საკრამენტო, აშშ, ნბა


რიკარდო ჩერვი


214


აველინო


ანდრეა ჩინჩირინი


193


ემპორიო არმანი


მარკო კუზინი


211


ვანოლი


ლუიჯი დატომე


201


ფენერბაჰჩე, თურქეთი


ამადეო დელა ვალე


194


რეჯიო ემილია


დანილო გალინარი


205


დენვერი, აშშ, ნბა


ალესანდრო ჯენტილე


201


ემპორიო არმანი


დანიელ ჰაკეტი


197


ოლიმპიაკოსი, საბერძნეთი


ნიკოლო მელი


205


ბამბერგი, გერმანია


დავიდე პასკოლო


202


ტრენტო


ჯუზეპე პოეტა


191


ტრენტო


აჩილეპოლონარა


203


რეჯიო ემილია


ლუკა ვიტალი


201


ვანოლი


მწვრთნელთა შტაბი


სიმონე პიანიჯანი


მთავარი მწვრთნელი


ლუკა დალმონტე


ასისტენტი


მარიო ფიორეტი


ასისტენტი


მარკო ესპოზიტო


ასისტენტი

 

 