  სტატისტიკასუპერლიგის მე-16 ტური დღეს რეგიონებში - ლიდერთა მატჩებით
დაიწყო. ბათუმში სათამაშოდ ჩემპიონატის ერთპიროვნული ლიდერი, თბილისის „დინამო“ ჩავიდა
და მორიგი გამარჯვება მოიპოვა. 

„ბათუმი“ შესუსტებული შემადგენლობით თამაშობდა. მასპინძლებს
უკრაინელი გამთამაშებელი - ილია შემოსიუკი აკლდათ, თუმცა ძლიერ მეტოქეს მაინც დიდი
წინააღმდეგობა გაუწიეს. პირველი პერიოდი თბილისელებმა 2 ქულით მოიგეს, ხოლო მეორეში
26:21 იმარჯვეს და დიდ შესვენებაზე 7 ქულით დაწინაურდნენ.

მესამე პერიოდი თანაბარი გამოდგა. ანგარიშში სხვაობა
რამდენჯერმა მინიმუმამდე შემცირდა, პერიოდის შუაწელში კი თანაბარი ანგარიში დაფიქსირდა
- 53:53. დინამოელებმა ვითარება მალევე გამოასწორეს და გუნდური თამაშის წყალობით ბოლო
პერიოდის წინ კვლავ 7 ქულით დაწინაურდნენ. 

ბათუმელები შანსს ბოლო წუთებამდე ინარჩუნებდნენ, მაგრამ
სტუმრებმა კარგი თამაშის წყალობით გამარჯვებამდე მისვლა გართულების გარეშე მოახერხეს.
„დინამომ“ საბოლოოდ 81:74 მოიგო. 25 ქულით გამარჯვებულებს მიხეილ ბერიშვილმა ულიდერა,
რომელმაც 11-დან 7 სამქულიანი ჩააგდო. 11-11 ქულა დააგროვეს მიხეილ ჭოჭუამ და ილია
ლონდარიძემ. ბათუმელთაგან 19 ქულით ბესო ლეჟავა იყო საუკეთესო. კრის ფელჩერმა კი
16 ქულა და 12 მოხსნა მიითვალა. 
მატჩისშემდგომი კომენტარები

ირაკლი ხოშტარია (დინამოს მთავარი მწვრთნელი):

„რთული თამაში იყო. ბათუმში იოლი მატჩები არავის ელის
და ჩვენც გაგვიჭირდა. დავინახეთ საკუთარი ხარვეზები, რომელთა აღმოსაფხვრელად მუშაობასაც
გავაგრძელებთ“.

დავით უსტიაშვილი
(ბათუმის მთავარი მწვრთნელი):        

„ხანგრძლივი პაუზის შემდეგ ეს იყო ჩვენი გუნდის მეორე
თამაში და დღეს ბიჭები გაცილებით კარგად გამოიყურებოდნენ. ყველამ ბოლომდე იბრძოლა,
მაგრამ ტრავმირებული გამთამაშებელი გვაკლდა და გამარჯვებამდე ვერ მივედით“. 
