ლიეჟის საერთაშორისო ტურნირის პირველ მატჩში ქართველი 16-წლამდელები ბოლო მეოთხედამდე უგებდნენ მასპინძელ ბელგიელებს, მაგრამ გადამწყვეტ პერიოდში ვეღარ იყოჩაღეს და 6 ქულით - 61:67 დამარცხდნენ.
გია კაზანჯიანის გაწვრთნილმა ქართველებმა პირველი პერიოდი 19:13 მოიგეს. ჩვენს გუნდს დაუბრუნდნენ ტრავმირებულები - გიგი გოგობერიშვილი, გიორგი ცირეკიძე, ბილი ალიევი და ზურა კერესელიძე, თუმცა ამ ბოლო ორმა მცირე ხნით ითამაშა. 
საქართველოს ნაკრებში 2 მოთამაშე გამოირჩეოდა - ლევან გოგალაძე და ვილი ისიანი. ამ უკანასკნელმა 12 ქულა და 15 მოხსნა მიითვალა, თუმცა ისიანმა ბევრი სროლა ააცილა: 10-დან მხოლოდ 2 ორქულიანი ჩააგდო.
ბელგია ტურნირის სხვა მონაწილეთაგან განსხვავებით A დივიზიონის წევრია და შესაბამისად, ძლიერ გუნდად ითვლება. მეორე პერიოდში მასპინძლებმა თამაში გამოასწორეს, თუმცა დიდი შესვენებისთვის ქართველები მაინც ინარჩუნებდნენ ლიდერობას - 37:35.
მესამე პერიოდში კაზანჯიანის გუნდმა 17:12 იმარჯვა და ბოლო ათწუთეულის წინ 7 ქულით დაწინაურდა. გადამწყვეტ მეოთხედში კი მასპინძლებმა მაინც თავისი გაიტანეს, რაშიც, რა გასაკვირია და, ნაწილობრივ ბელგიელი მსაჯები დაეხმარნენ. გადამწყვეტ პერიოდში 5 პერსონალურის გამო მოედანი დატოვა გოგალაძემ, რაც დიდი დანაკლისი იყო. საქართველომ პერიოდი 7:20 დათმო და ამასთან ერთად შეხვედაც წააგო.
2 აგვისტოს ქართველი 16-წლამდელები შვეიცარიას შეხვდებიან.
 
16-წლამდელები. საერთაშორისო ტურნირი. ბელგია. ლიეჟი. 1 აგვისტო
ბელგია 67:61 საქართველო
13:19, 22:18, 12:17, 20:7
საქართველო: გოგალაძე (14ქ, 6მ), გოგობერიშვილი (6), ლომიძე, (9), გიორგაძე (4ქ, 11მ), ისიანი (12ქ, 15მ, 6 დაფარება); ალიევი, კერესელიძე (3), ცქიფურიშვილი (2), თვალაბეიშვილი (2), ცირეკიძე (5), სხირტლაძე (2), აფხაზავა (2)