საქართველოს ეროვნული ნაკრების წევრმა, დუდა სანაძემ, რომელიც სლოვენიური „პრიმორსკას“ ღირსებას იცავს, ჩემპიონატში შედეგიანი მატჩი გამართა, თუმცა მისი გუნდი მარცხისგან ვერ იხსნა. კოპერელები “ტაიფუნს” ესტუმრნენ და 64:87 დამარცხდნენ.

სანაძე თამაშში სათადარიგოთა სკამიდან ჩაერთო და 26 წუთში 15 ქულა და 3 მოხსნა მოაგროვა. დუდამ 9-დან 4 ორქულიანი, 3-დან 1 სამქულიანი და 4-ვე საჯარიმო ჩააგდო, ბურთი 2-ჯერ დაკარგა, ამდენივე პერსონალური ფოლი მიიღო, მის წინააღმდეგ კი 6-ჯერ დაჯარიმდნენ. სანაძის სარგებლიანობის კოეფიციენტი 12-ს გაუტოლდა და ის თანაგუნდელთა შორის მხოლოდ ნიკოლა გაიჩს ჩამორჩა, რომელმაც 20 ქულა და 5 მოხსნა მიითვალა.
შეგახსენებთ, რომ “პრიმორსკა” არასაჩემპიონო ჯგუფში, მეშვიდე-მეთორმეტე ადგილებისთვის თამაშობს და 13 მოგებითა და 3 მარცხით მე-7 პოზიცია უკავია. სანაძის კლუბი მომდევნო მატჩს 15 აპრილს, შინ, ერთერთ აუტსაიდერ “კასტინგსთან” გამართავს.
 