ზაზა ფაჩულია შეუჩერებელია. ზედიზედ მეორე მატჩში ის თავის გუნდში საუკეთესო ხდება და თუ ასე გააგრძელებს, სეზონის საუკეთესო მე-6 მოთამაშის (სათდარიგოს) პრიზსაც დაიმსახურებს. თუმცა ეს შეიძლება იმის გამო არ მოხდეს, რომ ქართველმა ცენტრმა სასტარტო ხუთეულში აინაცვლოს, რადგან ამას ზაზა ნამდვილად იმსახურებს. უკვე მეორე მატჩია, ფაჩულია აშკარად ჩრდილავს "მილუოკის" სასტარტო ცენტრ ლარი სანდერსს. 
ისე კი, რა აზრი აქვს, სასტარტო იქნება თუ სათადარიგო - ფაჩულია მოედანზე საკმაო დროით იმყოფება და შედეგიანობით ჯერჯერობით ყველა თანაგუნდელ სჯობნის. ზაზამ აღნიშნა კიდეც 1 თვის წინ თბილისში ყოფნისას, რომ მისთვის პრობლემას არ წარმოადგენს სათადარიგო ცენტრად ყოფნა. ჩემი საქმე მოედანზე გასვლა და გუნდის დახმარებააო.
სეზონის პირველ მატჩში ფაჩულიამ ორმაგი დუბლი (13 ქულა, 11მოხსნა) შეასრულა, დღეს გამთენიისას კი ამ შედეგის გამეორებამდე 1 მოხსნა დააკლდა, თუმცა მთლიანობაში ზაზა დღეს, "ბოსტონთან" უფრო შედეგიანი იყო. ქართველმა ცენტრმა 20 ქულა მოაგროვა, რაც ნბა-ში ქართველი კალათბურთელისთვის მართლაც გამორჩეული შედეგია. 
რაც ძალიან მნიშვნელოვანია, "მილუოკიმ" მოიგო და ამაში ყველაზე დიდი წვლილი სწორედ ფაჩულიას მიუძღვის. მოგებაცაა და მოგებაც - "მილუოკი" მე-3 მეოთხედში 22 ქულით აგებდა, შემდეგ კი წარმოუდგენლად შედეგიანი თამაშით მოახერხა "ბოსტონ გარდენში" "სელტიკისთვის" გამარჯვების გამოგლეჯა. ფაჩულიას ზუსტი საჯარიმეობის შემდეგ  "მილუოკი" საფინალო სირენამდე 44 წამით ადრე დაწინაურდა, ხოლო დარჩენილ დროში დემორალიზებული ბოსტონელებს საბოლოოდ ჩასცა ლახვარი - 105:98.
ფაჩულიამ პირადი რეკორდი დაამყარა საჯარიმო სროლებში. ქართველმა ცენტრმა 10-დან 10-ივე საჯარიმო ჩააგდო, რაც ნბა-ში დღესდღეობით ნებისმიერი ცენტრისთვის კი არა,  კალათბურთელისთვის საოცნებო შედეგია. ზაზამ 29 წუთს ითამაშა და 10 საჯარიმოსთან ერთად 10-დან 5 ორქულიანი ჩააგდო. 20 ქულასა და 9 მოხსნასთან ერთად ფაჩულიამ 4 პასი, 2 ჩაჭრა და 1 დაფარება მოაგროვა, ბურთი კი არც ერთხელ არ დაუკარგავს. რაცშეეხება სანდერსს, "მილუოკის" სასტარტო ცენტრმა 19 წუთში 4 ქულა და 3 მოხსნა მოაგროვა.
მილუოკელთაგან ზაზას შემდეგ საუკეთესო შედეგი გარი ნილსა და ჯონ ჰენსონს ჰქონდათ, რომლებმაც 14-14 ქულა ჩააგდეს. 
თითო მოგებ-წაგების მქონე "მილუოკი" მორიგ მატჩში ხვალ "ტორონტოს" უმასპინძლებს.