თორნიკე შენგელიას „ბასკონია“ ესპანეთის ჩემპიონატის ნახევარფინალურ სერიაში 1:2 ჩამორჩა. ბასკონიელებმა სერიის მორიგი შეხვედრა ვალენსიაში გამართეს და ადგილობრივ გუნდთან 69:75 დამარცხდნენ.
ქართველი ფორვარდი ბასკური კლუბის სასტარტო ხუთეულში არ ყოფილა, თუმცა, მოედანზე 28:59 წუთი გაატარა და სტუმართა რიგებში უმაღლესი სარგებლიანობის კოეფიციენტი (13) ჰქონდა. შენგელიამ 7-დან 3 ორქულიანი, 2-დან 1 სამქულიანი და 2-ვე საჯარიმო ჩააგდო და 11 ქულას 3 მოხსნა, 1 პასი, 1 ჩაჭრა და 1 დაფარება მიითვალა. თოკოს დაკარგვა არ ჰქონია, ერთხელ დაუფარეს, 2 პერსონალური ფოლი მიიღო, მის წინააღმდეგ კი 4-ჯერ დაჯარიმდნენ.
  აღსანიშნავია, რომ “ბასკონიას” მხრიდან 10 და მეტი ქულა კიდევ ოთხმა კალათბურთელმა ჩააგდო. ესენი შეინ ლარკინი (16), რიკი ლედო (11), ადამ ჰანგა (11) და როდრიგ ბობუა იყვნენ. კარგი გუნდური თამაშით გამოირჩა “ვალენსიაც”: ანტუან დიო (16), ფერნანდო სან ემეტერიო (15), ბოიან დუბლევიჩი (12), რომან სატო (11), პიერ ორიოლა (11).
შენგელიას კლუბს უკან დასახევი გზა მოჭრილი აქვს, რადგანაც კიდევ 1 წაგების შემთხვევაში, სეზონის დასრულება მოუწევს. ნახევარფინალის მორიგი, მე-4 მატჩი 5 ივნისს ისევ ვალენსიაში გაიმართება.
 