დღეს საქართველოს ეროვნული ნაკრების ჯგუფიდან გასვლის ბედი წყდება. დღეს C  ჯგუფში, ისევე როგორც ყველა დანარჩენში - ბოლო ტურია. ზაგრებში ისეთი ვითარებაა შექმნილი, რომ ჯგუფის 3 მოწინავე მომდევნო 3 ნაკრებს ხვდება. მატჩები ამ თანმიმდევრობით გაიმართება: 
 
სლოვენია - ჰოლანდია     15:00 (ადგილობრივი დრო)
ხორვატია - საქართველო  18:00
საბერძნეთი - ჰოლანდია   21:00
 
სამივე ფავორიტმა რომ მოიგოს, რაც ყველაზე მეტად მოსალოდნელია, გამარჯვებულებთან ერთად ჯგუფიდან საქართველო გავა. როგორც ქვემოთ წარმოდგენილი ცხრილიდან ხედავთ, საქართველოს, ჰოლანდიას და მაკედონიას თითო გამარჯვება აქვთ და თუკი ბოლო ტურის შემდეგაც ასევე დარჩებათ, ამოქმედდება დებულების ის ნაწილი, რომელიც თანაბარი ქულების დაგროვების შემთხვევაში უპირატესობას ურთიერთშეხვედრებში ჩაგდებულ ბურთებს ანიჭებს. ეს მაჩვენებელი კი საქართველოს აღნიშნულ გუნდებთან - მაკედონიასთან და ჰოლანდიასთან მიმართებაში საუკეთესო აქვს.
 
გავიხსენოთ ამ სამეულის ერთმანეთში ჩატარებული მატჩებიც: ჰოლანდიამ 73:72 მოუგო საქართველოს, მაკედონიამ 68:61 სძლია ჰოლანდიას, ხოლო საქართველომ 90:75 დაამარცხა მაკედონია. არითმეტიკა გვეუბნება, რომ აღნიშნულ მატჩებში ქართველების ჩაგდებული და მიღებული ბურთების შეფარდებაა +14, ჰოლანდიელების -6, ხოლო მაკედონიელების -8. ასე და ამგვარად, თუკი დღევანდელ 3 მატჩში ყველაფერი ლოგიკას დაემორჩილა და ფავორიტებმა იმარჯვეს, საქართველო ამავე ღამეს, ორგანიზატორების მიერ შემოთავაზებული ჩარტერული რეისით საფრანგეთის ქალაქ ლილში გაფრინდება, სადაც მერვედფინალურ მატჩში D ჯგუფის გამარჯვებულს შეხვდება.
 
არის საფრთხე, რომ მაკედონიამ სლოვენიას მოუგოს, ან ჰოლანდიამ - საბერძნეთს. თუმცა იგივე წარმატებით შესაძლებელია, ქართველებმაც მოუგონ ხორვატებს, თუმცა თუკი მხოლოდ ჰოლანდია მოახერხებს სენსაციის მოხდენას, საქართველოს შანსი ეწურება (ჰოლანდიელებთან პირადი წაგების გამო). 
არის დამატებითი ფაქტორი საქართველოს სასარგებლოდ: დღის პირველი მატჩი სლოვენია - მაკედონიაა. სლოვენიელებმა რომ წააგონ, ჯგუფში თითქმის გარანტირებულად გადიან მე-4 ადგილზე, რაც იმას ნიშნავს, რომ მერვედფინალში D ჯგუფის გამარჯვებულს - სავარაუდოდ, ლიტვას შეხვდებიან. ბალტიისპირელ გრანდთან დაჯახება კი სლოვენიელთა გეგმებში არ უნდა შედიოდეს და ამის თავიდან ასაცილებლად ქართველებისგან დათრგუნული მაკედონიის დამარცხებაა საჭირო.
 
ასე და ამგვარად, დღეს, თბილისის დროით ღამის პირველი საათისთვის საათისთვის გვეცოდინება, მიდის საქართველოს ნაკრები ლილში თუ... ნებისმიერ შემთხვევაში, მაკედონია წააგებს თუ არა სლოვენიასთან, საქართველოს ნაკრები ხორვატიასთან მოსაგებად გავა, რადგან უმოტივაციოდ დარჩენილი მასპინძლების დამარცხება ჯგუფში მე-3 ადგილზე გასვლის საწინდარი შეიძლება გახდეს. ესეც რომ არ იყოს, ქართველები არასდროს თამაშობენ უმოტივაციოდ და ყოველთვის გამარჯვებისთვის იბრძვიან.
 
 C ჯგუფი
1.  საბერძნეთი                     4              4/0          319/275   8
2.  ხორვატია                        4              3/1          301/272   7
3.  სლოვენია                        4              2/2          305/305   6
4.  საქართველო                    4              1/3          298/306   5
5.  ჰოლანდია                       4              1/3          290/309   5
6.  მაკედონია                       4              1/3          273/319   5