„გოლდენ სტეიტის“ მორიგი და იოლი გამარჯვება თანაკონფერენციელ „იუტასთან“. ზაზა ფაჩულიას გუნდმა, რომელიც სრულიად ლიგას ლიდერობს, სოლტ ლეიკ სიტიში „ჯაზს“ შეხვდა და 106:99 სძლია. ანგარიშში სხვაობა 7 ქულაა, მაგრამ ოკლენდელებს საკუთარი უპირატესობა ეჭვქვეშ არ დაუყენებიათ - კალიფორნიელებმა პირველი პერიოდი 35:17 რომ მოიგეს, მას მერე უპირატესობა ხელიდან არ გაუშვიათ.

უკვე მეორე მატჩია, ქართველი ფორვარდი 22 წუთს თამაშობს, რაც მის საშუალო მონაგარზე მეტია და ეს მისასალმებელია. ფაჩულიამ 3-დან 1 ორქულიანი ჩააგდო, 2 საჯარიმო კი ააცილა. მთლიანობაში ზაზამ 2 ქულა, 4 მოხსნა და 3 პასი მოაგროვა, 4 ჯარიმა მიიღო და ბურთი ერთხელ დაკარგა.
„გოლდენ სტეიტის“ სნაიპერ-ბომბარდირებმა შედარებით მოკრძალებული სტატისტიკა აჩვენეს, მაგრამ მოგებისთვის ეს საკმარისი აღმოჩნდა. სტეფ კარიმ 26 ქულა მოაგროვა, კევინ დიურანტმა - 21, ხოლო კლეი ტომპსონის ანგარიშზე 10 ქულა დაგროვდა.
19 მოგება 4 მარცხის წილ და „გოლდენ სტეიტი“ ისევ ლიგის ერთპიროვნული ლიდერია. ფაჩულიას გუნდი მორიგ მატჩს 11 დეკემბერს, მემფისში „გრიზლისთან“ გამართავს.