მანუჩარ მარკოიშვილს პირველ თურქულ ტიტულამდე ცოტა დააკლდა. „გალათასარაის“ ახალწვეულმა ქართველმა უკანახაზელმა თურქეთის თასის ფინალში შესანიშნავად ითამაშა „ფენერბაჰჩეს“ წინააღმდეგ, თუმცა მისი გარჯა გასამარჯვებლად საკმარისი არ აღმოჩნდა. სატიტულო მატჩი „ფენერბაჰჩემ“ 63:57 მოიგო.
 
ბოლო მეოთხედის წინ „გალათასარაი“ 3 ქულით იგებდა, მაგრამ ლიდერობის შენარჩუნება ვერ მოახერხა და პერიოდის 13:22 წაგების შემდეგ ფინალური მატჩი დათმო. ქართველი კალათბურთელი იყო ერთადერთი, რომელმაც ყველა ტყორცნა ჩააგდო. მარკოიშვილმა 4-დან 4 ორქულიანი და 1-დან 1 საჯარიმო ჩააგდო, 9 ქულა დააგროვა და ჩაროზად 3 მოხსნა, 1 პასი და 1 ჩაჭრა მიითვალა. არადა, მანუჩარმა მოედანზე მხოლოდ 14,26 წუთი გაატარა.  „გალაასარაიში“ საუკეთესო შედეგი ბონიფაც ნდონგმა აჩვენა - 12 ქულა, 6 მოხსნა.
 
 