ევროპის ახალგაზრდული ლიგის 20-წლამდელთა ტურნირის მეორე წრე ქართველების ტრიუმფით დასრულდა. ნიკოლოზ ჩერქეზიშვილის გაწვრთნილმა საქართველოს 20-წლამდელთა ნაკრებმა 5-დან 5 მატჩი მოიგო და მეორე წრის გამარჯვებული გახდა - მთლიან ჩათვლაში კი, 2 წრის ჯამში გვარიანად დაწინაურდა.

ევროპის 20-წლამდელთა ლიგის მეორე წრეს ლატვიის ქალაქმა ვენტსპილსმა უმასპინძლა, სადაც საქართელოს ნაკრებმა ყველა ოპონენტი, თანაც საკმაოდ იოლად დაამარცხა. ჩერქეზიშვილის გუნდმა ერთმანეთის მიყოლებით სძლია "კალევს" (82:47), "ალვიკს" (84:52), "ოლიმპ 97"-ს (80:52), "ლულეას" (66:54)... დღეს კი მეორე წრის ბოლო შეხვედრაში პოლონურ "ლიუბლინს" 79:46 მოუგო და ტურის გამარჯვებული გახდა.

პოლონელებთან მატჩში ქართველებს დავით აფხაზავამ ულიდერა, რომელმაც 22 ქულა, 4 პასი და 4 ჩაჭრა მოაგროვა. 18 ქულა, 12 მოხსნა და 4 ჩჭრა ალექსანდრე ფევაძის ანგარიშზეა. გიორგი კორსანტიამ შეხვედრა 11 ქულითა და 9 მოხსნით დაასრულა.&nbsp;

საქართველოს ნაკრებს 2 წრის შედეგებით 9 მოგება და 1 მარცხი აქვს. ევროპის ლიგის ბოლო - მესამე წრეს ქართველები ლატვიის დედაქალაქ რიგაში 23-25 თებერვალს ითამაშებენ და თუკი 4 საუკეთესო გუნდში მოხვდებიან და ალბათ, ასეც იქნება, ოთხთა ფინალში ითამაშებენ. შეგახსენებთ, რომ საქართველოს ნაკრებმა გასულ წელს ითამაშა ამ ტურნირის ოთხთა ფინალი და მესამე ადგილი დაიკავა<img class="alignnone size-medium wp-image-23165" src="http://gbf.ge/app/uploads/2017/12/u20-evropis-liga-meore-wre-730x548.jpg" alt="" width="730" height="548">