რიკი ჰიკმანის „მაკაბიმ“ ისრაელის ჩემპიონატში ზედიზედ მეორედ დამარცხდა, რაც ლიდერობის დაკარგვად დაუჯდა. თელავიველები ჰაიფაში მოსახელე „მაკაბის“ ესტუმრნენ და დაძაბულ ფინალში შეხვედრა 2 ქულის სხვაობით - 66:68 დათმეს.
ქართული პასპორტის მქონე რიკი ჰიკმანმა თელავიველთა სასტარტო ხუთეულში 26 წუთი ითამაშა და 5-დან 3 ორქულიანთან ერთად 6-დან 6 საჯარიმო ჩააგდო. 12 ქულას ჰიკმანმა 1 მოხსნა, 1 პასი და 1 ჩაჭრა მოაყოლა, ბურთი კი 3-ჯერ დაკარგა. ჰიკმანზე შედეგიანი მის თანაგუნდელთაგან იოგნევ ოჰაიონი იყო, რომელმაც 13 ქულა და 7 პასი მიითვალა.
19 მოგებითა და 6 მარცხით თელ ავივის „მაკაბი“ ცხრილში მე-2 ადგილზეა, პირველზე კი 1 ქულით წინ მყოფი იერუსალიმის „ჰაპოელია“. მომდევნო მატჩს ჰიკმანის გუნდი თანაქალაქელ „ჰაპოელთან“ გამართავს.