დასრულდა 2002 წელს დაბადებულთა საქართველოს ფესტივალი მინიკალათბურთში, რომელიც „ბავშვთა და ახალგაზრდობის ეროვნული ცენტრის ორგანიზებითა და საქართველოს კალათბურთის ეროვნული ფედერაციის მხარდაჭრით ჩატარდა. გამარჯვება „დინამომ“ მოიპოვა, რომელმაც ფინალურ მატჩში აჭარის ნაკრებს დაძაბულ ბრძოლაში - 43:38 დაამარცხა.

ფინალამდე გაიმართა მატჩი მე-3 ადგილისთვის, რომელშიც ერთმანეთს „ქუთაისი“ და „ჰიუნდაი“ შეხვდნენ. იმერულმა კლუბმა, რომელმაც ნახევარფინალში, დამატებით დროში დათმო შეხვედრა მომავალ ჩემპიონ „დინამოსთან“, ბრინჯაოს მედლები სოლიდური უპირატესობით მოიგო. ქუთაისელებმა ჰიუნდაელებს 60:41 სძლიეს.
ფინალურ მატჩში ძალიან დაძაბული გამოდგა. თავიდან ბოლომდე თანაბარი ბრძოლა მიმდინარეობდა, რომელშიც უმეტესწილად აჭარლები ლიდერობდნენ. მატჩის ბედი „დინამოს“ სასარგებლოდ ბოლო 2 წუთში გადაწყდა, როცა მამუკა ტურაშვილის გაწვრთნილმა გუნდმა 5-ქულიანი უპირატესობა მოიპოვა და შეხვედრის ბოლომდე შეინარჩუნა. 
ფინალური მატჩის დასრულების შემდეგ გაიმართა დაჯილდოვების ცერემონიალი, რომელზეც ფესტივალის გამორჩეული მოთამაშეები და საპრიზო ადგილებზე გასული გუნდები დააჯილდოვეს.
საქართველოს კალათბურთის ეროვნული ფედერაციამ ფესტივალის მონაწილე ყველა გუნდის 2-2 გამორჩეული მოთამაშისთვის დააწესა საჩუქრები. მოთამაშეებს ეროვნული ნაკრების მაისურები ეროვნული ნაკრების გამთამაშებელმა გიორგი ცინცაძემ გადასცა.  

 
-         მესამე ადგილზე გასული ქუთაისის გუნდი ბრინჯაოს მედლებითა და სიგელებით კალათბურთის ეროვნული ფედერაციიდან  ალეკო პეტრიაშვილმა დააჯილდოვა.
 
-         მეორეადგილოსანი აჭარის ნაკრებს ვერცხლის მედლები და სიგელები ვეტერანმა კალათბურთელებმა - ვალერი ლომაძემ და ანტონ კაზანჯიანმა გადასცეს.

 
მინიკალათბურთის ფესტივალის გენერალურმა სპონსორმა - „პრივატბანკმა“ ფესტივალის მონაწილეებისთვის დააწესა სხვადასხვა პრიზები. 
ტურნირის ყველა მონაწილეს უფასოდ დაუმზადდა "პრივატბანკის" საკრედიტო ბარათი "ჯუნიორ ქარდი".
"პრივატბანკმა" დააჯილდოვა ფესტივალის პრიზიორი სამივე გუნდი.
მე-3 ადგილზე გასული გუნდი დაჯილდოვდა პრივატბანკის ბრენდირებული მაისურებით და შორტები. 
მე-2 ადგილზე გასული გუნდი დაჯილდოვდა პრივატბანკის ბრენდირებული მაისურებით და შორტებით. 
ჩემპიონი გუნდის სრულ შემადგენლობას გადაეცა პრივატბანკის ბრენდირებული მაისურები და შორტები. ასევე გუნდის ყველა წევრს  „პრივატბანკის“  "ჯუნიორ ქარდზე" დაერიცხებათ 50-50 ლარი.
გამარჯვებულები  პრივატბანკის  პრობლემური დავალიანების დეპარტამენტის უფროსმა ლაშა ნოზაძემ დააჯილდოვა.
 

-         ტურნირზე დაწესებული იყო საუკეთესო მოთამაშის პრიზი. 2002-წლიანთა  საქართველოს ჩემპიონატის საუკეთესო მოთამაშე (MVP) აჭარის ნაკრების წევრი გიორგი ოჩხიკიძე გახდა. საუკეთესო მოთამაშისთვის ფესტივალის სპონსორმა „პრივატბანკმა“ დააწესა ფულადი ჯილდო - 200 ლარი, რომელიც გიორგი ოჩხიკიძეს პრივატბანკის პირად საბანკო ბარათზე დაერიცხება. 
                                      
-         ჩემპიონები ოქროს მედლებითა და სიგელებით ბავშვთა და ახალგაზრდობის ეროვნული ცენტრის უფროსის მოადგილე ნინო ვადაჭკორიამ დააჯილდოვა. გამარჯვებულ გუნდს კომპანია „ბარამბოსგან“ საჩუქრად  ტკბილეული გადაეცა.  
                                      
-         ჩემპიონი გუნდის კაპიტანს საჩემპიონო თასი  კალათბურთის ეროვნული ფედერაციის პრეზიდენტმა  მიხეილ გაბრიჩიძემ გადასცა.
 
 

11 ივნისი. საკალათბურთო აკადემია
მე-3 ადგილისთვის
ქუთაისი - ჰიუნდაი               60:41
21:6, 16:11, 7:12, 16:12
ქუთაისი: მერკვილაძე (20), ძიძიგური (14)
ჰიუნდაი: გოგაძე (22), ჭიჭინაძე (6)
 
ფინალი
დინამო - აჭარა                       43:38
9:11, 12:11, 11:12, 11:4
დინამო: ბიგანიშვილი (12), კილაძე (8), გელოვანი (6)
აჭარა: ოჩხიკიძე (17), ზაქარაძე (14)
 

 

 

 

 

 

 

 

 

 

 