ზაზა ფაჩულიამ "გოლდენ სტეიტში" პირადი რეკორდი დაამყარა. ქართველმა ცენტრმა ეს დღეს, გამთენიისას, ნბა-ს რეგულარული ჩემპიონატის მორიგ მატჩში, "მემფის გრიზლისის" წინააღმდეგ მოახერხა. ოკლენდელებმა ტენესელი "დათვები" <a href="http://www.espn.com/nba/boxscore?gameId=400975281"><span style="color: #ff0000;">141:128</span></a> გაანადგურეს, ფაჩულიამ კი "მეომრებს" 17 ქულა მიაშველა, რაც მისი უმაღლესი შედეგია ამ კლუბის შემადგენლობაში.

აქამდე ფაჩულიას 111 მატჩი ჰქონდა "გოლდენ სტეიტში" ჩატარებული და ყველაზე მეტი - 16 ქულა მოეგროვებინა. ეს ზაზამ 2016-17 წლების სეზონში, 27 თებერვალს, "ფილადელფიასთან" 119:108 მოგებულ შეხვედრაში მოახერხა. დღეს კი ქართველმა ცენტრმა "მემფისს" 6-დან 6 ორქულიანი და 5-დან 5 საჯარიმო ჩაუგდო, რამაც მისთვის პირადსარეკორდო 17 ქულა შეადგინა.&nbsp;

დღევანდელ მატჩში ფაჩულია უბადლოდ გაისარჯა და მწვრთნელს ის მეტ ხანს რომ დაეტოვებინა მოედანზე, შესაძლოა, სამმაგ დუბლამდეც მისულიყო. სასტარტო ხუთეულში მყოფმა ფაჩულიამ ჯამში 24 წუთი ითამაშა, რა დროშიც 17 ქულა, 8 მოხსნა და 6 პასი დააგროვა. აქვე ვთქვათ, რომ ზაზას კარიერის რეკორდი 27 ქულა გახლავთ, რაც მან 2007 წლის 7 მარტს, "მაიამის" წინააღმდეგ მოაგროვა, როცა "ატლატნა ჰოუქსის" ღირსებას იცავდა.

"მემფისთან" დღეს მოგებულ შეხვედრაში ფაჩულიასთან ერთად გამორჩეული იყო სტეფ კარი, რომელიც 2-კვირიანი ტრავმის გამო მოედანს 38 ქულით დაუბრუნდა. 21 ქულა დააგროვა კლეი ტომპსონმა, ხოლო კევინ დიურანტმა ოკლენდელებს 20 ქულა მიაშველა.

"გოლდენ სტეიტი" 29 მოგებითა და 8 წაგებით დასავლეთ კონფერენციასა და სრულიად ლიგას ლიდერობენ. შემდეგი მატჩი ფაჩულიას ყოფილ გუნდთან ელის: 4 იანვარს "გოლდენ სტეიტი" ტეხასში" "დალასს" დაუპირისპირდება.&nbsp;

[embed]https://www.youtube.com/watch?v=8-52ZzQxqrU[/embed]