ცოტა უჩვეულოა, მაგრამ ფაქტია: იტალიურმა „კაპო დ’ორლანდომ“, რომლის ღირსებასაც ნიკა მეტრეველი და ლევან ბაბილოძე იცავენ, ეროვნული ჩემპიონატის მსვლელობისას ამხანაგური მატჩი ჩაატარა. ორლანდოელები ქვედალიგენ „ბრიოსა ბარსელონას“ ეთამაშნენ და 74:61 დაამარცხეს.
მეტრეველი მოედანზე ერთ-ერთი საუკეთესო გახლდათ და გუნდს 12 ქულა შესძინა. 10-ქულიან ზღვარს ასცდნენ ორიახი (14), იასაიტისი (13) და პერლიც (12).
შეხვედრის მიწურულს, მატჩის ბედი გადაწყვეტილი რომ გახლდათ, ორლანდოელთა მთავარმა მწვრთნელმა გრიჩიოლიმ საქმეში ახალგაზრდა კალათბურთელებიც ჩართო და მოედანზე 17 წლის ბაბილოძეც ვიხილეთ.
შეგახსენებთ, რომ სერია ა-ს მიმდინარე გათამაშებაში “ბეტალანდ კაპო დ’ორლანდოს” თითო მოგება-წაგება გააჩნია და მე-9 ადგილზე იმყოფება. ქართველთა კლუბი მომდევნო მატჩს 18 ოქტომბერს სტუმრად “ვირტუს ბოლონიასთან” ჩაატარებს.