პირველად, კარიერაში, გიორგი შერმადინი ესპანეთის უმაღლესი ლიგის ტურის საუკეთესო მოთამაშე გახდა. ქართველმა ცენტრმა 30-ე ტურის მატჩში „ანდორას“ „ხუვენტუდთან“ ულიდერა და გვარიანი პაუზის შემდეგ მოგება დააგემოვნებინა.
შერმადინმა არასრული 26 წუთი ითამაშა და შეუდარებელი სტატისტიკა აჩვენა. 9-დან 8 ორქულიანი და 10-დან ათივე საჯარიმო ჩააგდო, 26 ქულა დააგროვა და ამას 5 მოხსნა მოაყოლა. ქართველ ცენტრს მთლიანობაში 36 მარგი ქმედების კოეფიციენტი დაუგროვდა და ამის წყალობით ის ტურის საუკეთესო მოთამაშე გახდა.

შერმადინმა აჯობა ბარსელონელ ანტე ტომიჩს, რომელმაც „ბილბაოსთან“ მოგებულ მატჩში 16 ქულა, 15 მოხსნა და მარგი ქმედები 32 კოეფიციენტი დააგროვა. 25 ერთეულით მესამე შედეგი აჩვენა ტენერიფელმა ალბერტო კორბახომ.
მარგი ქმედების კოეფიციენტის 36 ერთეული შერმადინისთვის კარიერაში სარეკორდოა. აქამდე მას ორჯერ (ორჯერვე მიმდინარე სეზონში) ჰქონდა მოგროვებული 34 - წინა ტურში „გრან კანარიასთან“ და მე-14 ტურში „მონბუსთან“.
ტურის საუკეთესო ქართველმა ცენტრმა შემდეგი კომენტარი გააკეთა:
„ესპანეთის ჩემპიონატის ტურის საუკეთესო მოთამაშე კარიერაში პირველად გავხდი და ამით ძალიან გახარებული ვარ. ყველას მინდა მადლობა გადავუხადო მხარდაჭერისთვის - თანაგუნდელებს, მწვრთნელებს, გულშემატკივრებს. აქამდე რამდენიმე ცუდი მატჩი ჩავატარეთ, მაგრამ „ხუვენტუდთან“ ყველამ კარგად ითამაშა როგორც დაცვაში, ისე შეტევაში. ყველა კმაყოფილია და ასე უნდა გავაგრძელოთ“. 