თორნიკე შენგელიას ოფიციალური დებიუტი შედგა ბელგიურ „პეპინსტერში“. ქალაქ ვერვიერსის გუნდმა ბელგიის ჩემპიონატის უმაღლეს ლიგაში მიმდინარე სეზონში პირველი მატჩი ჩაატარა და ფავორიტი „ანტვერპენ ჯაიანთსი“ 98:84 დაამარცხა.
 
მანამდე ანტვერპენელებს 2 მატჩი მოგებული ჰქონდათ და „პეპინსტერთან“ მიმდინარე სეზონში პირველი მარცხი იგემეს. შენგელიას გუნდისთვის კი ჩემპიონატი ახლა დაიწყო. „პეპინსტერი“ პირველ ტურში ისვენებდა (უმაღლეს ლიგაში გუნდების კენტი რაოდენობაა – 9 ), ხოლო მეორე ტურის მატჩი „შარლერუასთან“ იმის გამო გადაედო, რომ ეს უკანასკნელი ევროსათასო მატჩს თამაშობდა.
 
შენგელიამ საკმაოდ კარგად წარმოაჩინა თავი. ვერვიერსელთა ქართველმა ლეგიონერმა მოედანზე 18 წუთი დაჰყო, რის განმავლობაშიც 4–დან 3 ორქულიანი და 2–დან 1 საჯარიმო ჩააგდო. შენგელიას საბოლოოდ 7 ქულა, 5 მოხსნა, 1 პასი, 1 ჩაჭრა და 1 დაფარება მოუგროვდა. 
 
მომდევნო მატჩს „პეპინსტერი“ 23 ოქტომბერს სტუმრად, თითო მოგებ–წაგების მქონე „მონსთან“ ჩაატარებს.
 


თორნიკე შენგელია ბურთის მოსახსნელ პოზიციას ირჩევს