თორნიკე შენგელიას მორიგი წარმატებული მატჩი ესპანეთის ჩემპიონატში. საქართველოს ეროვნული ნაკრებისა და ვიტორიული „ლაბორალ კუტჩას“ ფორვარდმა შესანიშნავად ითამაშა ვალენსიაში, ესპანეთის ჩემპიონატის მორიგ ტურში, თუმცა თავისი გუნდი მარცხისგან ვერ იხსნა.
შენგელიამ ვიტორიელთაგან საუკეთესო შედეგი დააფიქსირა. ქართველ ფორვარდს ყველაზე მაღალი მარგი ქმედების კოეფიციენტი დაუგროვდა, რის მოსაგროვებლადაც შენგელიას 26:22 წუთი დასჭირდა. თორნიკემ 7-დან 5 ორქულიანი და 5-დან 3 საჯარიმო ჩააგდო, 2 სამიანი ააცილა. საბოლოოდ შენგელიამ 13 ქულა, ვიტორიელთაგან უმეტესი 5 მოხსნა, 2 პასი და თითო ჩაჭრა-დაფარება მიითვალა. 
ქართველ ფორვარდზე მეტი - 16 ქულა დააგროვა დევის ბერტანსმა, თუმცა ამ უკანასკნელს მხოლოდ 1 მოხსნა ჰქონდა, ვერც სხვა მაჩვენებლებში გამოირჩა და შენგელიაზე 5 ერთეულით ნაკლები (12) მარგი ქმედების კოეფიციენტი დააგროვა. გამარჯვებულებს რომან სატომ 19 ქულით ულიდერა, „ვალენსიამ“ კი ვიტორელებს 85:70 მოუგო.
4 მოგებითა და 6 მარცხით „ლაბორალი“ ცხრილში მე-11 ადგილზეა და მომდევნო შიდასაჩემპიონატო მატჩს 14 დეკემბერს, შინ „ფუენლაბრადასთან“ გამართავს.