გრძელდება საქართველოს 16-წლამდელთა ჩემპიონატი, რომლის მორიგი შეხვედრები დღეს საკალათბურთო აკადემიასა და 53-ე სკოლაში გაიმართა. დღის უკანასკნელ შეხვედრაში რეკორდი დაფიქსირდა -
 
 
 
    
ვილი ისიანმა 127 ქულა ჩააგდო.  ისიანის „შსს-აკადემიამ“ 165:39 დაამარცხა მართვე-1.  15 წლის კალათბურთელმა 70-დან 55 ორქულიანი, 15-დან 14 საჯარიმო და 3-დან 1 სამქულიანი ჩააგდო, რამაც, როგორც თავში უკვე ვთქვით, 127 ქულა შეადგინა.
 ეს გახლავთ საქართველოს ჩემპიონატების აბსოლუტური რეკორდი. აქამდე საუკეთესო შედეგი გიორგი შერმადინს ეკუთვნოდა, რომელმაც 4 წლის წინ 20-წლამდელთა ჩემპიონატში 89 ქულა ჩააგდო.
ისიანის საუკეთესო შედეგი 75 ქულა იყო, რომელიც მან მიმდინარე ჩემპიონატში მოაგროვა.  ისიანი საქართველოს 16-წლამდელთა ნაკრების წევრია. მას საქართველოს სუპერლიგაშიც აქვს ნათამაშები, როცა გიორგოს კეცელიდისმა ის „შსს-აკადემიის"’ ძირითად გუნდში, ძირითად შემადგენლობაში დააყენა.
გამოსარჩევია ისიანის თანაგუნდელის, ლევან გოგალაძის 40 შედეგიანი გადაცემა, ურომლისოდაც ისიანი რეკორდს ვერ დაამყარებდა. გოგალაძე ისიანის თანაგუნდელია 16-წლამდელთა ნაკრებშიც და ცხადია, ერთმანეთთან შეთამაშებაც არ აკლიათ. გოგალაძის 40 პასი თავისთავად რეკორდია საქართველოს ყველა ასაკობრივი ჩემპიონატისა.


შსს აკადემია - მართვე 1  165:39
შსს აკადემია:  ვილი ისიანი - 127ქულა, 27მოხსნა; ლევან გოგოლაძე - 10ქულა,8მოხსნა,40პასი; ვასილ მჭედლიშვილი - 11ქულა.
მართვე:  ნიკა ჭიჭვეიშვილი - 18ქულა; გიორგი ჯგუშია - 11ქულა, 8მოხსნა.
