„გოლდენ სტეიტ უორიორსმა“ მორიგი გამარჯვება მოიპოვა და კიდევ უფრო მიუახლოვდა დასავლეთ კონფერენციის მოგებას, რაც პლეი ოფში ნებისმიერ მეტოქესთან მოედნის უპირატესობის გარანტია. ოკლენდელებმა „მინესოტა ტიმბერვულვსს“ უმასპინძლეს და 121:107 დაამარცხეს.
გამარჯვებაში ლომის წილი დაიდო კლეი ტომპსონმა, რომელმაც ოკლენდელთაგან ყველაზე მეტი - 41 ქულა მოაგროვა. რაც შეეხება მოხსნებს, ამაში საუკეთესო ქართველი ცენტრი გახლდათ. ზაზა ფაჩულია ტრადიციულად სასტარტო ხუთეულში იყო და 19 წუთი დასჭირდა საიმისოდ, გოლდენსტეიტელთაგან ყველაზე მეტი - 7 მოხსნა რომ მოეხვეჭა. ფაჩულიამ 5-დან 3 ორქულიანი ჩააგდო და შეხვედრა 6 ქულითა და 7 მოხსნით დაასრულა.
64 მოგებითა და 14 მოგებით „გოლდენ სტეიტი“ პირველ ადგილზეა როგორც დასავლეთ კონფერენციაში, ისე სრულიად ლიგაში. რეგულარული ჩემპიონატის დასრულებამდე ოკლენდელებს დარჩენილი აქვთ 5 მატჩი, ხოლო მდევარ „სან ანტონიოს“ 4 მოგებით ნაკლები და 3 წაგებით მეტი აქვს. მომდევნო შეხვედრა ფაჩულიას გუნდს 7 აპრილს, სტუმრად, „ფინიქს სანსთან“ ელის. 