ჟუნიორ NBA-GBF ლიგის ფინალისტები ცნობილია. 27 ივნისს, თბილისის ოლიმპიურ სასახლეში, 17:00 საათზე ჩემპიონობისთვის ერთმანეთს ზაზა ფაჩულიას აკადემიის გუნდი „ჩიკაგო ბულსი“ და ქუთაისური „ლეიკერსი“ შეხვდებიან. ამ გუნდებმა დღეს ნახევარფინალური მატჩები მოიგეს და ჟუნიორ NBA-GBF ლიგის მეორე გათამაშების მოსაგებად იბრძოლებენ.
პირველი ნახევარფინალი, რომელშიც „ზაზა-ჩიკაგომ“ „ჰიუნდაი-ფილადელფია“ 50:41 დაამარცხა, საკმაოდ დაძაბული გამოდგა. პირველი პერიოდი ჰიუნდაელებმა 7:4 მოიგეს, ხოლო მეორე 8:9 დათმეს და დიდი შესვენებისთვის 2 ქულით ლიდერობდნენ. ზაზას აკადემიის გუნდმა გარდატეხა მესამე პერიოდში მოახდინა, რომელიც 20:12 მოიგო და წინ დამაჯერებლად გაჭრილს ლიდერობის ბოლომდე შენარჩუნება აღარ გასჭირვებია.
მეორე ნახევარფინალში „ლეიკერსის“ სახელით მოთამაშე ქუთაისის გუნდმა 55:29 დაამარცხა გორის „იუტა ჯაზი“ და ფინალში „ჩიკაგო ბულსს“ (ზაზას აკადემია) შეუერთდა.შეგახსენებთ, რომ ჟუნიორ NBA-GBF ლიგას საქართველოს კალათბურთის ეროვნული ფედერაცია და ამერიკის ნაციონალური საკალათბურთო ასოციაცია ურთიერთთანამშრომლობის ფარგლებში ატარებენ. მხარდამჭერები არიან კალათბურთის რეგიონალური ფედერაციები და სპორტისა და ახალგაზრდობის  საქმეთა სამინისტრო. ჟუნიორ NBA-GBF ლიგა მეორე წელია, ტარდება და მასში 1000-ზე მეტი ბავშვია ჩართული მთელი ქვეყნის მასშტაბით.
სპეციალურად ფინალზე დასასწრებად დასაქართველოში ჟუნიორ NBA-ის ევროპული ოფისის ხელმძღვანელები ჩამოვიდნენ, ხოლო ნბა-ს ელჩად ჟუნიორ NBA-GBFლიგის ფინალზე წარმოდგენილი იქნება მარკო მილიჩი - სლოვენიის ნაკრების ყოფილი კალათბურთელი, რომელსაც ნბა-ში სოლიდური წარმატებით უთამაშია. ხვალ, 27 ივნისს, ოლიმპიურ სასახლეში 15:20 საათზე მესამე ადგილისთვის მატჩი გაიმართბა, რომელშიც გორის „იუტა ჯაზი“ და „ჰიუნდაი-ფილადელფია“ დაუპირისპირდებიან. ფინალური მატჩი კი 17:00 საათზე დაიწყება. 13:00 საათზე გაიმართება საკალათურთო კემპი, რომელსაც ამერიკიდან ჩამოსული სპეციალისტები ქართელ მწვრთნელებთან ერთად ჩაატარებენ. 