გიორგი შერმადინმა ისრაელის ჩემპიონატში პირველი ორმაგი დუბლი შეასრულა. თელ ავივის „მაკაბიმ“ მორიგ ტურში გალილეის „გილბოას“ 94:62 მოუგო და ამ მატჩის საუკეთესო მოთამაშე ქართველი ლეგიონერი გახდა.
 
შერმადინს საამისოდ მხოლოდ 19 წუთი ეყო. იგი სათადარიგოთა სკამიდან ჩაერთო თამაშში და მოედანზე მყოფთაგან ერთადერთი იყო, რომელმაც ორმაგი დუბლი შეასრულა. ქართველმა ცენტრმა 5-დან 4 ორქულინი ჩააგდო და ზუსტად ასეთი შედეგიანობით გამოირჩა საჯარიმოს ხაზიდან. ქართველი ცენტრის ანგარიშზე საბოლოოდ 12 ქულა, 10 მოხსნა, 2 დაფარება და 1 პასი დაგროვდა. შერმადინის მარგი ქმედების კოეფიციენტმა ყველაზე მეტი - 25 შეადგინა. 
 

 
„მაკაბის“ 5 ტურის შემდეგ 4 გამარჯვება აქვს და დაკარგული ქულებით მხოლოდ „რიშონს“ ჩამორჩება. მე-5 ტურში გამარჯვება მოიპოვა საქართველოს ნაკრების ამერიკელი კალათბურთელის, ჯეიკობ პულენის გუნდმაც. იერუსალიმის „ჰაპოელმა“ გასვლაზე „ბნეი ჰარშონს“ დაუპირისპირდა და საკმაოდ იოლად, ანგარიშით 94:68 დაამარცხა.
 
პულენი ხუთეულში იყო და მოედანზე 21 წუთი გაატარა. 11 ქულასთან ერთად ჯეიკობმა 7 პასი და 1 მოხსნა მიითვალა. ქართულპასპორტიანმა ამერიკელმა 6-დან 4 ორქულიანი და 3-დან 1 სამიანი ჩააგდო. ეს იყო იერუსალიმელების მეორე გამარჯვება და ისინი ცხრილში მე-5 ადგილზე არიან. მომდევნო ტური 18 ნოემბერს გაიმართება. შერმადინის „მაკაბი“ ელიათში „ჰაპოელს“ შეხვდება, ხოლო პულენის გუნდი ჰოლონში „ჰაპოელს“ გაეჯიბრება.
 