ქართველი კალათბურთელებით გაძლიერებული „კანტუ“, რომელსაც ევროლიგის ჯგუფიდან გასვლა განაღდებული აქვს, მორიგ ტურში დამარცხდა. იტალიური გუნდი ბერძნულ „ოლიმპიაკოსს“ სპირეოსში ესტუმრა და 61:86 დამარცხდა.
იტალიურ კლუბში მაღალ დონეზე მხოლოდ ვლადიმირ მიკოვი გაისარჯა, რომელმაც 34 წუთში 17 ქულა მოაგროვა, დანარჩენებს კი, მათ შორის ქართველ კალათბურთელებს თამაში დიდად არ წაუვიდათ. შერმადინმა მოედანზე 18:08 წუთი გაატარა და ოთხ ქულას 6 მოხსნა და 1 ჩაჭრა წაამატა. ქართველმა ცენტრმა 5-დან 1 ორქულიანი და 2 საჯარიმო ჩააგდო, ბურთი ერთხელ დაკარგა, 2 პერსონალური ფოლი მიიღო, მის წინააღმდეგ კი ხუთჯერ დაჯარიმდნენ.
 22:10 წუთში 6 ქულა, 3 მოხსნა, 1 ჩაჭრა და 1 პასი მოაგროვა მარკოიშვილმა. მანუჩარმა 6-დან 2 ორქულიანი და 2 საჯარიმო გამოიყენა, 3 სამქულიანი ააცილა, ერთი შეცდომა დაუშვა, ოთხჯერ დაჯარიმდა, ხოლო მასზე ფოლი ორჯერ აიღეს. ”ოლიმპიაკოსის” რიგებში რამდენიმე კალათბურთელი გამოირჩა, ყველაზე კარგად კი ვასილისი სპანულისმა ითამაშა – 22 ქულა, 2 მოხსნა და 5 პასი.
 ცხრა ტურის შემდეგ  A ჯგუფში მეტად საინტერესო ვითარება შეიქმნა. ოთხ გუნდს – “კახა ლაბორალს”, “ოლიმპიაკოსს”, ”ფენერბაჰჩესა” და ”კანტუს” 5 მოგება და 4 მარცხი მოუგროვდა. ბოლო ტურში, რომელიც 22 დეკემბერს შედგება, ქართველთა კლუბი სტამბულის ”ფენერბაჰჩეს” უმასპინძლებს და გამარჯვების შემთხვევაში, შესაძლოა, ჯგუფში პირველი ადგილიც დაიკავოს. 
კახა ლაბორალი      5        4        730    688    14 
ოლიმპიაკოსი         5        4        703    683    14 
ულქერი                  5        4        702    682    14 
კანტუ                     5        4        648    661    14 
ბილბაო                  4        5        699    683    13 
ნანსი                      3        6        669    754    12
 