თურქეთის ჩემპიონატში მანუჩარ მარკოიშვილის დებიუტი წარმატებული ვერ გამოდგა. ქართველმა უკანახაზელმა „გალათასარაის“ შემადგენლობაში შიდა ჩემპიონატში პირველად ითამაშა და მოედანი უქულოდ დატოვა. მარკოიშვილმა გასულ ოთხშაბათს ევროთასზე ითამაშა და სტამბოლელებს 8 ქულა შესძინა.
 
„გალათასარაი“ თურქეთის ჩემპიონატის მე-17 ტურში სტუმრად „ალიაგა პეტკიმს“ შეხვდა და დაძაბულ ბრძოლაში 88:87 დაამარცხა. მარკოიშვილმა 14,51 წუთი ითამაშა და 1 პასთან ერთად 1 მოხსნა ჰქონდა. მანუჩარმა ერთადერთხელ შეუტია მეტოქის ფარს, მაგრამ არაზუსტად. სტამბოლელთაგან ყველაზე მეტი - 14 ქულა ამერიკელმა იამონ გორდონმა დააგროვა.
 
14 მოგებითა და 3 მარცხით „გალათასარაი“ მე-2 ადგილზეა. მომდევნო ტურში, 17 თებერვალს, მარკოიშვილის გუნდი „ეფესს“ უმასპინძლებს.
 