ვაკეში მდებარე საკალათბურთო აკადემიის დარბაზში გრძელდება თბილისის ჩემპიონატი 18-წლამდელთა შორის. 16 ოქტომბერს კალენდრით გათვალისწინებული 6 მატჩი გაიმართა და მაყურებელმა როგორც საინტერესო და დაძაბული ბრძოლები იხილა, ისე უღიმღამო, მოსაწყენი შეხვედრების ხილვაც მოუწია.

გუნდებს შორის უდიდესი სხვაობა იყო „კნაუფ-აკადემიასა“ და თსუ-ს მატჩში. აკადემიელებმა სტუდენტური გუნდი 153:36 გაანადგურა. სახელმწიფო უნივერსიტეტის მეორე გუნდმა კი თავის მხრივ შური „იმედზე“ იძია, რომელიც 122:60 დაამარცხა. იოლი გამარჯვება მოიპოვა „მგზავრები-არმიამ“, რომელმაც „აკადემია 2“-ს 44 ქულის სხვაობით - 74:30 აჯობა.
დაძაბული გამოდგა „ჰიუნდაისა’ და „შსს-აკადემიას“ მატჩი. შეხვედრის ბედი ბოლო წამებზე და ჰიუნდაელთა სასარგებლოდ გადაწყდა. მეტ-ნაკლებად დაძაბული გამოდგა „ვესტა 1“-სა და სამედიცინო უნივერსიტეტის დაპირისპირება. დავით ბერიშვილის გაწვრთნილმა ვესტელებმა მედიკოსები საბოლოოდ 17 ქულით - 58:41 დაამარცხეს. დაბოლოს, დღის მე-6 შეხვედრაში „მართვემ“ ლომებს შანსი არ დაუტოვა - 74:32.
საკალათბურთო აკადემიაში დღეს ტურნირის 3 შეხვედრა გაიმართება. მატჩები 11:30 საათიდან დაიწყება.
 
თბილისის ჩემპიონატი 18-წლამდელთა შორის. საკალათბურთო აკადემია. 16 ოქტომბერი
აკადემია 2 - მგზავრები-არმია          30:74
თსსუ - ვესტა 1                                   41:58
ჰიუნდაი - შსს-აკადემია                    57:53
თსუ 2 - იმედი                                   122:60
თსუ - კნაუფ-აკადემია                      36:153
ლომები - მართვე                               32:74
 

 