ამერიკის სტუდენტურ ლიგაში წარუმატებელი სერია გაუგრძელდა დუდა სანაძის "სან დიეგო ტორეროსს". კალიფორნიულმა გუნდმა კონფერენციის მესამე მატჩი იუტას შტატში, "ბრიგჰემ იანგის" უნივერსიტეტთან გამართა და უიმედო მარცხი განიცადა - 53:87.
სანაძე სასტარტო ხუთეულში არ ყოფილა, მოედანზე გატარებულ 23 წუთში კი 4 ქულა, 1 მოხსნა და 1 პასი მოაგროვა, ბურთი კი 3-ჯერ დაკარგა. სანდიეგოელთაგან თამაში ყველამ ჩააგდო. 10 ქულით ბომბარდირი კრის სარბა გახდა.
3-დან 3 წაგებით "სან დიეგო" "ვესთ ქოუსთის" კონფერენციაში ბოლო 2 ადგილს "პასიფიკთან" იყოფს.  მომდევნო მატჩს "ტორეროსი" 9 იანვარს, საკუთარ მოედანზე "ლოიოლა მერიმაუნთთან" გამართავს, რომელთანაც 1 კვირის წინ 3 ქულით - 62:65 დამარცხდა.
სტუდენტური ლიგის რანგით მეორე დივიზიონში მორიგი მატჩიგამართა ოთარ ფხაკაძის "ფეირმონტ ფალკონსმა", რომელმაც 4 იანვარს ოჰაიოში, "ურბანასთნ" 70:51 მოიგო. ფხაკაძე სასტარტო ხუთულში არ ყოფილა, მოედანზე გატარებულ 13 წუთში კი 3 ქულა, 3 მოხსნა, 1 პასი და 1 ჩაჭრა მოაგროვა. 
კონფერენციაში "ფეირმონტს" 3 მოგება და 2 მარცხი გააჩნია, შემდეგ შეხვედრას კი კვლავ ოჰაიოს შტატში, "ნოტრე დამის" კოლეჯთან გამართავს.
 