 გალერეა შედეგები
 
  
სუპერლიგის მორიგი, მე-10 ტური საინტერესო მატჩებით
დაიწყო.  2 შეხვედრა რეგიონებში გაიმართა - ქუთაისში სათამაშოდ „რუსთავი“ ჩავიდა და
დრამატულ, ძალიან დაძაბულ ბრძოლაში დამარცხდა, ხოლო ჩემპიონატის ერთ-ერთმა აუტაიდერმა
„მგზავრები-არმიამ“ბათუმში იმარჯვა.

 

ქუთაისში ჯადოსნური ბოლო მეოთხედი იხილეს გულშემატკივრებმა,
რისი მიზეზიც აზერბაიჯანელი ლეგიონერის, ზაურ ფაშაევის საოცარი თამაში იყო. რუსთაველები
ბოლო პერიოდის წინ 11 ქულით იგებდნენ. თამაში რომ განახლდა, არაფერი მოასწავებდა, რომ
სტუმრები დამარცხდებოდნენ - „რუსთავის“ მოთამაშეები წარმატებით იხვეჭდნენ ქულებს და
ხელჩასაჭიდ ლიდერობას ინარჩუნებდნენ. ზაურ ფაშაევმა მე-3 სამქულიანიც რომ ჩააგდო,
ვითარება დაიძაბა. თამაშის დასრულებამდე 6 წუთი რჩებოდა და ქუთაისელთა ჩამორჩენა 6
ქულამდე შემცირდა. მომდევნო 1 წუთში აზერბაიჯანელმა უკანახაზელმა ზედიზედ კიდევ 2 სამიანი
ჩააგდო, თუმცა რუსთაველთაგან აკაკი დვალიშვილი იხვეჭდა ქულებს და ანგარიშში სხვაობა
მხოლოდ 5 ქულამდე შეიკვეცა - 85:89 დასრულებამდე 5 წუთით ადრე.

ფაშაევს სლოვენიელი ლეგიონერი მირზა სარალიაც შეეშველა,
რომელმაც დასკვნით პერიოდში 10 ქულა ჩააგდო. სარალიამ სამქულიანი, ორიანი და საჯარიმოც
რომ ჩააგდო, ანგარიში გათანაბრდა. ფაშაევს ბოლო მეოთხედში მე-6 სამქულიანი გოგა ცეკვავამ
არ ჩააგდებინა, რომელმაც მოედნიდან გავარდნის ფასად მე-5 პერსონალური მიიღო, აზერბაიჯანელმა
ლეგიონერმა კი სამივე საჯარიმო მიითვალა და „ქუთაისი“ 94:91 დააწინაურა. 

აზერბაიჯანელი და სლოვენიერი ლეგიონერის დიდებული თამაშით
მოპოვებული ლიდერობა ქუთაისელებმა დარჩენილ 3 წუთში აღარ დათმეს და მიმდინარე სეზონში
ალბათ ყველაზე გემრიელი გამარჯვება მოიპოვეს - 106:99. ზაურ ფაშაევმა ბოლო მეოთხედში
20 (!) ქულა ჩააგდო, მთლიანობაში კი 26 დაუგროვდა. ბომბარდირი მირზა სარალია გახდა
29 ქულით. სეზონის საუკეთესო შედეგი დააფიქსირა ანატოლი ბოისამ, რომელმაც 17 ქულა მიითვალა..
რუსთაველთაგან საუკეთესო აკაკი დვალიშვილმა 32 ქულა, 11 მოხსნა და 5 პასი დააგროვა.
ტერენ ოგლზბიმ კი სტუმრებს 24 ქულა და 10 პასი შეაწია.

კიდევ უფრო დაძაბული მატჩი გაიმართა ბათუმში, სადაც
ცხრილში ბოლო ადგილზე მყოფი, მიმდინარე სეზონში ერთადერთი გამარჯვების მომპოვებელი
„მგზავრები-არმია“ ჩავიდა და სენსაციური გამარჯვება მოიპოვა. ამ მატჩში გამოჩნდა, თუ
რამდენს ნიშნავს ბათუმელთათვის ბიჯეი იანგი. ამერიკელი არქიმექულე განაცხადში იყო,
მაგრამ ავადმყოფობის გამო მოედანზე ვერ გავიდა.

სამაგიეროდ, ჯანზე იყო „მგზავრები-არმიას“ ახალშენაძენი
ადრიკ მაკკინლი, რომელმაც მთელი თამაშის მანძილზე საკუთარი მხრებით ათრია თავისი გუნდი
და საბოლოოდ არმიელებს საამაყო გამარჯვება მოუტანა. მთელი თამაში ქულა-ქულაში წარიმართა,
ლიდერი 16-ჯერ შეიცვალა და ფრეც 16-ჯერ დაფიქსირდა. ყველაფერი ბოლო წამებზე გაირკვა.
1 ქულით დაწინაურებული „მგზავრები-არმიას“ ერთ-ერთმა მერაბ ბოქოლიშვილმა საფინალო სირენამდე
11 წამით ადრე ორივე საჯარიმო ააცილა. ამით ბათუმელებმა ვერ ისარგებლეს - ნიკ კელოგმა
სამქულიანი ააცილა და როცა ბურთი მაკკინლიმ მოხსნა, მიმდინარე სუპერლიგის ერთ-ერთი
ყველაზე მოულოდნელი შედეგიც დაფიქსირდა: „ბათუმი“ „მგზავრები-არმიასთან“ შინ 59:61
დამარცხ0და.

19 ქულითა და 22 მოხსნით გამარჯვებაში ლომის წილი მაკკინლიმ
დაიდო, ხოლო მერაბ ბოქოლიშვილის ანგარიშზე 17 ქულა დაგროვდა. „ბათუმში“ 16 ქულით ბომბარდირი
ირაკლი მიქელაძე გახდა, 15 დააგროვა კელოგმა, ხოლო კრის ფელჩერის ანგარიშზე ორმაგი
დუბლი - 10 ქულა და 14 მოხსნა დაგროვდა.

სუპერლიგის მე-10 ტურის დარჩენილი 2 შეხვედრა 22 თებერვალს,
თბილისში, სპორტკომპლექს „არენაში“ გაიმართება.
ბათუმი - მგზავრები არმია 59:61
ბუბა ბერიშვილი
(„მგზავრები-არმიას“ მთავარი მწვრთნელი): მე პირადად ამ
გამარჯვებას ველოდი, თუნდაც იმიტომ რომ  „ბათუმს“დღეს
წამყვანი მოთამაშეები აკლდა.  ბევრი შეცდომა
დავუშვით და ბევრი საჯარიმო სროლა ავაცილეთ. ანგარიშში სხვობა მეტიც უნდა დაფიქსირებულიყო,
მაგრამ ამითაც კმაყოფილი ვარ.  მსურს დიდი მადლობა
გადავუხადო ჩემს ბიჭებს, ასევე მეტოქეს, რომელიც საკუთარ მოედანზე იბრძოდა.
 დავით უსტიაშვილი
(„ბათუმის“ მთავარი მწვრთნელი): რთული კვირა გვქონდა, გუნდში ტრავმიანობამ
იჩინა თავი და დღეს  7 კაცით მოგვიწია თამაში.  ტრავმირებულ მოთამაშეებს გუშინ, თამაშის წინა დღეს
იანგიც დაემატა. მიუხედავად ამისა, ძალიან დაძაბული თამაში შედგა. დარბაზში ჩინებული
ატმოსფერო იყო შექმნილი და გულშემატკივრის ქომაგობა არ გვაკლდა.   ბოლო წუთებზე მოგების შანსიც გვქონდა, მაგრამ  3-ქულიანი ავაცილეთ და შემდგომ ვერც ჯარიმა გამოვიყენეთ.  იმედია, გუნდში ყველაფერი დალაგდება, ორშაბათიდან
მუშაობას დავიწყებთ და მოთამაშეები მალე გამოჯანმრთლებიან. 
 
ქუთაისი - რუთავი 106:99
მედეა მხეიძე
(„ქუთაისის“ მწვრთნელი): მივულოცავ ქუთაისის გუნდს ამ გამარჯვებას და ყველა
გულშემატკივარს.  ეს თამაში ძალიან  მნიშვნელოვანი იყო ჩვენთვის. წინა მარცხმა გაანაწყენა  ჩვენი ქომაგები და სასიამოვნოა, რომ ამ მხრივ დღეს
ეს დაძაბული სიტუაცია შეიცვალა. დღევანდელი თამაში სირთულეებით დავიწყეთ, რომელსაც
ტრავმიანობაც ახლდა თან,  ბარბაქაძე და კვიმსაძე
ჩვენ გუნდს ძალიან დააკლდა.  დასაწყისში მოწინააღმდეგე
გუნდმა უპირატესობა მოიპოვა და მთელი შეხვედრა მდევრის როლში ვიმყოფებოდით,  თუმცა ბოლო პერიოდში მეტოქეს პრობლემები შეექმნა - დვალიშვილი 4 პერსონალური ფოლით დაიტვირთა, ხოლო ცეკვავამ მოედანი დატოვა. შესაბამისად, შანსი მოგვეცა წინ გავსულიყავით და ეს ფაქტორი 
კარგად გამოვიყენეთ. მთელი გუნდი შეიკრა და გადამწყვეტ მომენტებში კარგად ითამაშა
აბდულაი ნდოემ. ასევე მსურს აღვნიშნო რომ მირზა სარალიაც შესანიშნავი ლეგიონერია და
ჯერ სულ ახლახანს შემოურთდა გუნდს, ტრავმირებული ლევან გრძელიძეც ახალი დაბრუნებულია  და მიხარია, რომ „ქუთაისს“ყველაფერი წინ აქვს და დიდი პოტენციალი გააჩნია. 
მიხეილ ბერუაშვილი
(„რუსთავის“ მთავარი მწვრთნელი): თავიდან კარგად
დავიწყეთ ასპარეზობა, მაგრამ მესამე-მეოთხე პერიოდში თამაში ჩაგვივარდა. მეორე ტაიმში
ბევრი სამქულიანი მივიღეთ. ბიჭებმა იომეს, იბრძოლეს და ყველაფერი გააკეთეს, მაგრამ
სამწუხაროდ დავმარცხდით. მივულოცავ „ქუთაისს“ ამ გამარჯვებას. 
 



















 
