მას შემდეგ, რაც 10 დღე ფიზმომზადებას მოანდომა, გუშინ საქართველოს 18–წლამდელთა ნაკრებმა საკალათბურთო დარბაზში გადაინაცვლა და ევროპის ჩემპიონატისთვის (B დივიზიონი) დაიწყო მზადება. შეგახსენებთ, რომ საქართველოს ჭაბუკთა ნაკრები D ჯგუფში ლუქსემბურგის, ესტონეთის, ავსტრიისა და მონტენეგროსა ნაკრებებთან ერთად მოხვდა. ფიბა–ევროპის ეგიდით ჩატარებულ ამ ტურნირზე საქართველოს ნაკრები 22 ივლისიდან 1 აგვისტომდე მიიღებს მონაწილეობას. დღეს, აკადემიის დარბაზში გამართული ვარჯიშის დაწყებამდე 18–წლამდელთა ნაკრების მთავარ მწვრთნელ მიხეილ კობესავიძეს გავესაუბრეთ.
 

 
– 10 დღე მძლეოსნობის დარბაზში, ავთანდილ ბერიძესთან ვვარჯიშობდით, რათა ნაკრების კანდიდატები ფიზიკურად მომძლავრებულიყვნენ, ხოლო გუშინ უკვე აკადემიის დარბაზში გადმოვინაცვლეთ და უშუალოდ ბურთით შევუდექით ვარჯიშს – გვითხრა მიხეილ კობეშავიძემ
– როგორია თქვენი სავარჯიშო გეგმები?
– ყოველდღიურ, ორჯერად ვარჯიშებზე ვართ გადასულები და ასე გავაგრძელებთ 26 ივნისამდე, რის შემდეგაც დუშეთში, ახლადაშენებულ სპორტულ კომპლექსში წავალთ შეკრებაზე. დუშეთში 6 ივლისამდე დავრჩებით და თბილისში დავბრუნდებით.
– საკონტროლო მატჩებს არ გეგმავთ?
– უკვე გადაწყვეტილია, რომ 14–17 ივლისს თბილისში უკრაინის ჭაბუკთა ნაკრები ჩამოვა, რომლის წინააღმდეგაც სამ საკონტროლო მატჩს გავმართავთ. ამ პერიოდისთბის უკვე ევროპის ჩემპიონატზე გამგზავრების დროც მოვა – ისრაელში 20 ივლისს გავფრინდებით.
– რამდენი კალათბურთელია შეკრებაზე გამოძახებული და რამდენად დიდია კონკურენცია?
– დღესდღეობით 13 მოთამაშით ვვარჯიშობთ. ჩვენთან უნდა ყოფილიყო ოთარ ფხაკაძე, რომელმაც გასული  სეზონი ამერიკაში გაატარა, თუმცა როგორც მან გვითხრა, ის სწავლობდა და ბოლო 2 თვეა, არ უვარჯიშია. ამიტომაც ფხაკაძე გამოგვაკლდა. ველოდებით და ალბათ მომავალ ვარჯიშზე შეგვემატება ესპანეთიდან ჩამოსული ნოდარ შარაბიძე. ამ 14 მოთამაშისგან ისრაელში გასამგზავრებლად 12 უნდა შეირჩეს. კონკურენცია დიდი არაა, განსაკუთრებით ტანმაღალი მოთამაშეების დეფიციტს განვიცდით.
– ევროპის ჩემპიონატზე ჯგუფის მეტოქეების შესახებ თუ ფლობთ ინფორმაციას?
– გარკვეულ ინფორმაციას ვფლობთ, ნაწილიც უახლოეს პერიოდში უნდა მოვიპოვოთ. მონდომებით ვემზადებით და იმედი მაქვს, ისრაელში ჩვენი ნაკრები თავის მაქსიმუმს გამოავლენს.
 

სახელი, გვარი

დაბადების თარიღი

სიმაღლე

გუნდი
მერაბ ბოქოლიშვილი

17.02.1992

194

აკადემია
ნოდარ თენიეშვილი

06.07.1992

198

აკადემია
ლევან ელიაძე

13.12.1992

196

აკადემია
ბექა ჭიჭვეიშვილი

02.12.1992

197

აკადემია
გიორგი ტეტელაშვილი

07.17.1992

187

ნიკეა
გიორგი კოღუაშვილი

 

 

 
გოგა ჯავახიშვილი

08.09.1992

200

აკადემია
ლევან რევაზაშვილი

27.03.1992

209

მაკაბი
დუდა სანაძე

25.07.1992

192

ჰიუნდაი
ილია ჯიშიაშვილი

05.10.1993

203

ჰიუნდაი
ავთო ლომინეიშვილი

26.10.1992

204

ქუთაისი
ნოდარ შარაბიძე

25.09.1992

202

 ვალენსია (ესპანეთი)
ირაკლი ჩერქეზიშვილი

06.05.1992

175

ჰიუნდაი
კახა მუმლაძე

27.04.1992

198

აკადემია 

 