წინასასეზონო მოსამზადებელი მატჩების ბოლოსწინა შეხვედრა გამართა ესპანურმა „სარაგოსამ“, რომლის ღირსებასაც ვიქტორ სანიკიძე და გიორგი შერმადინი იცავენ. სარაგოსელები „მანრესას“ შეხვდნენ და 71:76 წააგეს, თუმც ქართველ კალათბურთელებს ამ შეხვედრაში მონაწილეობა არ მიუღიათ.
როგორც „სარაგოსას“ ოფიციალური ვებ-გვერდი იტყობინება, შერმადინმა და სანიკიძემ ტრავმების გამო არ ითამაშეს, თუმცა უფრო კონკრეტულად ამ თემაზე მეტი არაფერი თქმულა. სავარაუდოდ, ქართველ კალათბურთელებს მცირე ტრავმა აწუხებთ და მწვრთნელები მოსამზადებელ მატჩში მათ დატვირთვას მოერიდნენ.