საქართველოს ეროვნული ნაკრები დღეს ისრაელთან საკონტროლო მატჩს ჩაატარებს. იგორ კოკოშკოვის გუნდი თელ ავივში გუშინწინ ჩავიდა, გუშინ კი ქალაქ ელეათს ესტუმრა და მომავალი მატჩისთვის მზადებას შეუდგა. ისრაელში შევეხმიანეთ ეროვნული გუნდის ერთ-ერთ მწვრთნელ კოტე ტუღუშს, რომელსც სანაკრებო ამბები გამოვკითხეთ...
- ელეათში თელ ავივიდან გუშინ, დღის პირველ საათზე ისრაელის ნაკრებთან ერთად ჩამოვფრინდით. გუნდმა საღამომდე დაისვენა და შემდეგ ივარჯიშა. ელეათი პატარა, საკურორტო ქალაქია და აქ დიდი დარბაზი არ აქვთ. ტრიბუნები 2 ათას მაყურებელს იტევს და როგორც აქაურები ამბობენ, დღეს დარბაზი სავსე იქნება. 
- გუნდის წევრები როგორ ფორმაში არიან, მანუჩარ მარკოიშვილს ტრავმა ხომ არ აწუხებს?
- მანუჩარმა გუშინ და დღეს ივარჯიშა, მაგრამ საღამოს, ისრაელის წინააღმდეგ არ ითამაშებს. მას სერიოზული არაფერი აწუხებს, უბრალოდ, პრევენციის მიზნით, მწვრთნელებმა და ექიმებმა მისი დასვენება გადაწყვიტეს, რათა ფეხი არ გაუმიზეზდეს. 
- ისრაელთან მომდევნო მატჩი 28 აგვისტოს გაქვთ და მარკოიშვილი არც იქ ითამაშებს?
- არ ვიცით, სავარაუდოდ მოედანზე გავა, თუმცა მის დატვირთვას მოვერიდებით. რაც შეეხებათ დანარჩენ კალათბურთელებს, ყველა სრულ საბრძოლო ფორმაშია, მათ შორის, რიკი ჰიკმანიც, რომელმაც ფეხის ტრავმის გამო ამას წინათ 1 თამაში გამოტოვა.
- ისრაელთან მეორე მატჩი ჰაიფაში გაიმართება...
- ხვალ, დილით გავემგზავრებით ჰაიფაში და საღამოს ვივარჯიშებთ. ზეგ კი ისრაელთან მომდევნო საკონტროლო მატჩს ჩავატარებთ. 29 აგვისტოს, დილას კი ლიტვაში გავფრინდებით.
 
ისრაელი-საქართველოს დაპირისპირება თბილისის დროით 19:15 საათზე დაიწყება.