დუდა სანაძის „სან დიეგოსთვის“ ამერიკის სტუდენტური ლიგა დაიწყო. აქამდე სანდიეგოელებმა 12 მატჩი გამართეს, თუმცა მისმა შედეგებმა „ვესტ ქოუსთის“ კონფერენციაში ასახვა არ ჰპოვა და მხოლოდ გუნდის რეიტინგზე იმოქმედა. კალიფორნიულმა გუნდმა 12მატჩი მოიგო და 7 წააგო, პირველ საკონფერენციო მატჩში კი სანდიეგოელებმა დასანანი მარცხი განიცადეს.
სანაძის გუნდმა „პორტლენდს“ უმასპინძლა და დაძაბულ ბრძოლაში - 58:61 წააგო. ქართველი უკანახაზელი სასტარტო ხუთეულში არ ყოფილა და მოედანზე სათადარიგოთაგან ყველაზე მეტი - 16 წუთი გაატარა. დუდამ 5-დან 2 ორქულიანი და 1-დან 1 საჯარიმო ჩააგდო, 2 სამიანი კი ააცილა. სანაძის ანგარიშზე მთლიანობაში 5 ქულა, 3 მოხსნა და 1 დაფარება დაგროვდა.
მომდევნო მატჩი სანდიეგოელებს 29 დეკემბერს, კონფერენციის მარადმწვანე ლიდერ „გონზაგასთან“ სტუმრად ელის.