გამარჯვებით დაიწყო იტალიის ჩემპიონატის ნახევარფინალური სერია ვიქტორ სანიკიძის „სიენამ“. სიენელების მეტოქე რეგულარული ჩემპიონატის გამარჯვებული „ვარეზეა“, რომელიც სანიკიძის გუნდმა სტუმრად 80:72 დაამარცხა და ოპონენტს მოედნის უპირატესობა აართვა.
 

 
მატჩი მეტად დაძაბული გამოდგა და ბოლო მეოთხედამდე თანაბარ ბრძოლაში მიმდინარეობდა. გადამწყვეტი ათწუთეულის წინ ანგარიში 52:52 იყო, თუმცა ბოლო პერიოდში სიენელებმა იყოჩაღეს, პერიოდი 28:20 მოიგეს და ნახევარფინალური სერია გამარჯვებით დაიწყეს.
 
სანიკიძე სასტარტო ხუთეულში არ ყოფილა. ქართველმა ფორვარდმა 17 წუთი ითამაშა და სიენელებს 4 ქულა და 6 მოხსნა შესძინა. ვიქტორმა 2-დან 2 ორქულიანი ჩააგდო, 1 საჯარიმო კი ააცილა. გამარჯვებულებს ბობი ბრაუნმა ულიდერა, რომელმაც 29 ქულა, 5 მოხსნა და 4 პასი მიითვალა. 17 ქულა ჰქონდა დევიდ მოსს, 10 - დანიელ ჰაკეტის.
 
სერია 4 გამარჯვებამდეა, მორიგი მატჩი კი 28 მაისს ისევ ვარეზეში გაიმართება.