
რეგისტრაცია 1 ივლისს სტარტს აიღებს საქართველოს მე-2 ეროვნული ჩემპიონატი 3X3 კალათბურთში. შარშანდელის მსგავსად, ჩემპიონატი საქართველოს რეგიონებს მოიცავს, სადაც შესარჩევი ტურები გაიმართება და საუკეთესოები ფინალურ ტურნირში ასპარეზობის უფლებას მოიპოვებენ.
საქართველოს ჩემპიონატი 1-2 ივლისს თბილისში დაიწყება და 18 ივლისს დედაქალაქშივე ფინალური ტურნირით დასრულდება. აღნიშნულ პერიოდში თბილისის გარდა შესარჩევი ტურები გაიმართება გორში, თელავში, ბათუმში, ზუგდიდში, ქუთაისში, ბორჯომში და რუსთავში.
3X3 კალათბურთში საქართველოს ჩემპიონატის გახსნა 1 ივლისს საქართველოს ეროვნული უნივერსიტეტის გუმბათოვან სახურავზე გაიმართება, რომელსაც მოჰყვება თბილისის შესარჩევი ტური 1-2 ივლისს. ორგანიზატორთა მიერ დაწესებული პროპორციული კვოტით ყოველი ქალაქის შესარჩევი ტურიდან გუნდები 18 ივლისს გასამართ ფინალურ ტურნირში ასპარეზობის უფლებას მოიპოვებენ.
საქართველოს ჩემპიონატის მხარდამჭერია სპორტისა და ახალგაზრდობის საქმეთა სამინისტრო,  პარტნიორი ტურისტული კომპანია „თრეველინი“. გახსნის ცერემონიალის ოფიციალური მასპინძელია საქართველოს ეროვნული უნივერსიტეტი, ხოლო ფინალის მასპინძელი “თბილისი მოლი“. 18 ივლისს, “თბილისი მოლში” გასამართ ფინალურ ტურნირზე გამოიფინება ევროპის ჩემპიონატის საჩემპიონო თასი, რომელიც ევროპის ქვეყნებში მაისის თვიდან მოგზაურობს და 18 ივლისს თბილისში იქნება. ძვირფასი ტიტულის ნახვა ნებისმიერ მსურველს შეეძლება, რომელიც 3X3 კალათბურთში საქართველოს ჩემპიონატის ფინალურ ტურნირზე - “თბილისი მოლში” მოვა.
საქართველოს ჩემპიონი გუნდი გაემგზავრება ბუქარესტში, საერთაშორისო ტურნირზე „არენა სპორტ ჩელენჯ“, რომელიც რუმინეთის დედაქალაქში 15-16 აგვისტოს გაიმართება. გამგზავრებას უზრუნველყოფს საქართველოს ჩემპიონატის პარტნიორი - ტურისტული კომპანია „თრეველინი“.
საქართველოს ჩემპიონატი ფიბა-ს ოფიციალურ კალენდარშია ჩასმული. თბილისის ტურში მონაწილე გუნდების რეგისტრაცია უკვე დაიწყო ფიბა-ს 3X3 კალათბურთის ოფიციალურ ვებ-გვერდზე და 30 ივნისამდე გაგრძელდება. მსურველები ეწვიეთ მითითებულ ბმულს:
http://www.3x3planet.com/en/event/details/TMZ15GRDXWVDYGEO
საკონტაქტო პირი: 551770033          ელ-ფოსტა: giga.gurgelidze@gmail.com




