თურქეთის ჩემპიონატში ნახევარფინალურ სერიაში ჩაება მანუჩარ მარკოიშვილის „გალათასარაი“. სტამბოლელებმა იზმირის „პინარ ქარშიაქას“ უმასპინძლეს და საბოლოოდ ანგარიშით 70:54 დაამარცხეს.
 
ნახევარფინალური სერია 3 გამარჯვებამდეა, „გალათასარაის“ კი, როგორც რეგულარული ჩემპიონატის გამარჯვებულს, მოედნის უპირატესობა აქვს. სტამბოლელთა გამარჯვებაში მნიშვნელოვანი წილი დაიდო ქართველმა უკანახაზელმა. მარკოიშვილი სასტარტო ხუთეულში არ ყოფილა, თუმცა მოედანზე 29,22 წუთი გაატარა და პირად ანგარიშზე 11 ქულა, 3 მოხსნა და 1 ჩაჭრა ჩაიწერა.
 

 
მანუჩარმა 7-დან 4 ორქულაინი და 4-დან 1 სამიანი ჩააგდო. რაც შეეხება მასპინძელთა ბომბარდირს, ის ამერიკელი იამონ გორდონი გახდა, რომელმაც 16 ქულა დააგროვა, ხოლო პუერტორიკოელმა კარლოს აროიომ სტამბოლელებს 15 ქულა შესძინა.
 
სერიის მომდევნო მატჩს , 27 მაისს, კვლავ  „გალათასარაი“ უმასპინძლებს, რის შემდეგაც, სერია იზმირში გადაინაცვლებს.