   
პირველად, თასის გათამაშებების ისტორიაში, აღნიშნული ტურნირი განსხვავებული ფორმატით ჩატარდება. საპლეიოფო რაუნდის დაძლევა 2 მატჩის ჯამში იქნება შესაძლებელი. აქამდე მეოთხედფინალები და ნახევარფინალები ერთი მატჩისგან შედგებოდა, 2014 წლიდან კი მომდევნო ეტაპზე გასასვლელად გუნდმა 2 მატჩის ჯამში უნდა იმარჯვოს.
სუპერლიგის პირველი წრის ცხრილის საუკეთესო 7 გუნდი მეოთხედფინალში პირდაპირ დაიშვება, ბოლო 2 ადგილზე მყოფები კი მეოთხედფინალის ბოლო, მე-8 საგზურისთვის ერთმანეთს საკვალიფიკაციო ეტაპში დაუპირისპირდებიან. შესაბამისად, თასზე მონაწილეობას მიიღებენ - დინამო, არმია, ქუთაისი, ბათუმი, სოხუმი, შსს-აკადემია და რუსთავი. მეოთხედფინალის ბოლო მონაწილე "ოლიმპისა" და "მაკაბის" ორმატჩიან დაპირისპირებაში გამოვლინდება.
საკვალიფიკაციო ეტაპის მატჩები 17 და 18 იანვარს გაიმართბა. გამომდინარე იქიდან, რომ "ოლიმპიც" და "მაკაბიც" თბილისის გუნდები არიან, ორივე შეხვედრა დედაქალაქში, კონკრეტულად კი საკალათბურთო აკადემიის დარბაზში გაიმართება. მეოთხედფინალის საგზურს ის გუნდი მოიპოვებს, რომელიც 2 მატჩის ჯამში უკეთეს შედეგს აჩვენებს. თუკი გუნდებმა მოგებები გაიყვეს, უპირატესობა ბურთების შეფარდებას მიენიჭება.
მეოთხედფინალური მატჩები 20 და 22 იანვარს, მიმოსვლით გაიმართება. რეგიონის გუნდები 2-დან 1 შეხვედრას საკუთარ მოედანზე ჩაატარებენ. წყვილში მოედნის უპირატესობა სუპერლიგის ცხრილში დაწინაურებულ გუნდს მიენიჭება, რომელიც პირველ მატჩს სტუმრად, ხოლო მეორეს - შინ გამართავს.
მეოთხედფინალში გუნდები სუპერლიგის ცხრილის ადგილების შესაბამისად, შემდეგნაირად დაწყვილდნენ: არმია (2)- რუსთავი (7), ქუთაისი (3) - შსს აკადემია (6), ბათუმი (4) - სოხუმი (5), დინამო (1)- ოლიმპი (8)/მაკაბი (9).


