ბექა ბურჯანაძე ესპანეთის მეორე დივიზიონში ბრწყინავს. უკვე მეორე ტურია, ახალგაზრდა ქართველი ფორვარდი უძვირფასესი მოთამაშის ტიტულს არავის უთმობს. თუკი ბოლოსწინა ტურში ბექამ 33 ქულა მოაგროვა და ტურის საუკეთესო მოთამაშედ დასახელდა, მას ბოლო ტურში გარჯაც ანალოგიური პრიზით დაუფასდა.
შეგახსენებთ, რომ ბურჯანაძის “ლეიმა ბასკეტ კორუნიამ” გასულ უქმეებზე “პრატ ხუვენტუდი” სტუმრად ჩატარებულ შეხვედრაში 81:60 დაამარცხა. ქართველი კალათბურთელის ანგარიშზე 27 ქულა, 9 მოხსნა და 1 შედეგიანი გადაცემა იყო.
ბურჯანაძის გუნდს 2 მოგება და 7 მარცხი გააჩნია და 16-გუნდიან „ოქროს ლიგაში“ მე-14 ადგილზეა. მორიგ მატჩს „ლეიმა ბასკეტი“ 27 ნოემბერს, ლა კორუნიაში „კოკინასის“ წინააღმდეგ ჩაატარებს. 


 