საქართველოს ეროვნული ნაკრების ხვალინდელმა მეტოქე ჩეხეთმა დღეს სპორტის სასახლეში ივარჯიშა. ჩეხებს დიდი დანაკლისი აქვთ იან ვესელის სახით, გუნდში ასევე არ იქნებიან გასულ ევრობასკეტზე მყოფი, გამორჩეული მეფარეები - პეტრ ბენდა და პაველ ჰოუსკა. 
ჩეხებმა საათნახევრის განმავლობაში ივარჯიშეს, რის შემდეგაც მოედანი ქართველებმა დაიკავეს. ერთმანეთს პირისპირ შეხვდნენ გასულ სეზონში ესპანურ „კახასოლში“ თანაგუნდელები - ბექა ბურჯანაძე და ტომაშ სატორანსკი. ეს უკანასკნელი კარიერულ ზეასვლას განაგრძობს. ჩეხ გამთამაშებელს 2-წლიანი კონტრაქტი გაუფორმა ესპანურმა „ბარსელონამ“. 
ვარჯიშის დასრულების შემდეგ სატორანსკისთან ერთად ჩეხეთის ნაკრების ყველაზე გამოცდილსა და სახელიან წევრ, ირჟი ველშს გავესაუბრეთ.
 
- რთული თამაში იქნება ორივე გუნდისთვის. საკვალიფიკაციო ეტაპი ამ მატჩით იწყება და ეს დამატებით ზეწოლის ქვეშ აქცევს ორივე გუნდს. ჯგუფში ჩვენი სამი ოპონენტისგან საქართველო ყველაზე ძლიერია. ჩვენ აქ, თბილისში ვთამაშობთ და საქართველოსთვის საკუთარი კედლების ფაქტორი ბევრს ნიშნავს.
- საქართველოს ნაკრები თქვენთვის კარგადაა ნაცნობი...
- საქართველოს 2 წლის წინ ესტონეთში, საერთაშორისო ტურნირზე შევხვდით, შარშან კი ევროპის ჩემპიონატზე ვეთამაშეთ, თუმცა ის სულ სხვა იყო. ახლა ორივე გუნდი სულ სხვა სიტუაციაშია. თქვენც გაკლიათ რამდენიმე მოთამაშე, ჩვენ კი სულაც სამი მეფარე - იან ვესელი, პაველ ჰოუსკა და პეტრ ბენდა გვაკლია. ჩემი აზრით ეს იქნება ორი განსხვავებული ფორმაციის გუნდის დაპირისპირება, რომელშიც იმედია, მოგება ჩვენ დაგვრჩება.
- ტანმაღალი მოთამაშეები გაკლიათ და ალბათ აქცენტს სწრაფ თამაშზე გააკეთებთ...
- სწრაფ თამაშზე აქცენტის გაკეთებას არა მხოლოდ საქართველოსთან, მთელი ტურნირის მანძილზე ვაპირებთ, რადგან ესაა ჩვენი სტილი. სიმაღლის ძლიერ დეფიციტსაც არ განვიცდით - ჩვენ გვყავს 216 სანტიმეტრი სიმაღლის ანდრეი ბალვინი, თუმცა მას ალბათ გაუჭირდება იმ სამეულის გარემოცვაში, რომელსაც ზაზა ფაჩულია, თოკო შენგელია და ვიქტორ სანიკიძე ქმნიან. ეს უკანასკნელი განსაკუთრებით სახიფათოა. სხვადასხვა კოზირებთან ერთად სანიკიძეს მეტოქის ფარზე ბურთის მოხსნა კარგად ეხერხება.
- რას იტყვით ჩვენს ჯგუფზე?
- ფურცელზე ფავორიტები საქართველო და ჩეხეთი არიან, მაგრამ არ შეიძლება პორტუგალიისა და უნგრეთის ჩამოწერა. პორტუგალიას ჩვენ წინა საკვალიფიკაციოში, 2012 წელს ვეთამაშეთ, მაგრამ დღეს ეს ნაკრები სულ სხვაა. მათ ახალგაზრდა მოთამაშეებით შეავსეს გუნდი და საკმაოდ იმედისმომცემები არიან. უნგრეთის შესახებ ვერაფერს ვიტყვი. ამ ნაკრებს ახალი ნატურალიზებული მოთამაშე ჰყავს. გუნდშია ადამ ჰანგაც, რომელიც ესპანეთის უმაღლეს დივიზიონში თამაშობს. რთული იქნება მათ წინააღმდეგ თამაში. 
ირჟი ველში ოხუნჯი ყოფილა. გასაუბრების შემდეგ ჩვენი კამერის წინ ასეთი სასაცილო პოზა მიიღო:

ამის შემდეგ ტომაშ სატორანსკის ჯერიც დადგა...
- რამდენიმე წამყვანი მოთამაშე გვაკლია, შესაბამისად გუნდში არაერთი ახალგაზრდაა.  არიან გამოცდილი მოთამაშეებიც, რომლებიც პასუხისმგებლობას საკუთარ თავზე იღებენ. თუ ჩვენი თამაში წაგვივიდა, გამარჯვებას აუცილებლად მივაღწევთ.
- კარგად იცნობ ბექა ბურჯანაძეს, რომელთან ერთადაც გასულ სეზონში ესპანურ „კახასოლში“ თამაშობდი. რას იტყვი მასზე?
- იგი ძალიან მებრძოლი, თუმცა შედარებით გამოუცდელი ახალგაზრდაა. მაღალ დონეზე თამაშს ის ახლა იწყებს და ნაკრებში ყოფნაც მისთვის დიდი გამოწვევაა. ბექა ძალიან კარგი პიროვნებაა, ის უზომოდ შრომისმოყვარეა.

ბექა ბურჯანაძე და ტომაშ სატორანსკი
- როგორ შეაფასებ შანსებს?
- საქართველოში თამაშებზე ბევრი ხალხი დადის. ვიცი, რომ ხვალაც ასე იქნება, გულშემატკივარი საქართველოს ნაკრებს მხურვალედ უქომაგებს, მაგრამ ამან არ უნდა დაგვთრგუნოს. ვფიქრობ, ორივე გუნდს მოგების თანაბარი შანსი აქვს. კარგია, რომ საქართველოში პირველ მატჩს ვთამაშობთ და არა - ბოლოს.
- ცოტა ხნის წინ „ბარსელონაში“ გადახვედი. შენს როლს როგორ ხედავ ევროპის გრანდში?
- „ბარსელონასთან“ მოლაპარაკება რომ მიმდინარეობდა, ძალიან მინდოდა, ყველაფერი წარმატებით დასრულებულიყო და ასეც მოხდა. ევროპის ერთ-ერთ საუკეთესო გუნდში მოვხვდი, სადაც დამკვიდრება იოლი არ იქნება. გასულ სეზონში „კახასოლში“ 30 წუთზე მეტს ვთამაშობდი, მაგრამ კატალონიურ კლუბში ვიცი, ასე რომ არ იქნება. ყველაფერს გავაკეთებ, ის ნდობა გავამართლო, რაც ბარსელონელებმა გამომიცხადეს.
- შენ ნბა-ს გუნდშიც ხარ დრაფტირებული და არ აპირებ ოკეანგაღმა თამაშს?
- უახლოესი 2 წლის მანძილზე, რომლის განმავლობაშიც „ბარსელონასთან“ კონტრაქტი მაკავშირებს, ნბა-ში წასვლაზე არ ვიფიქრებ. ზოგადად კი მინდა ამერიკაში გადასვლა, თუმცა ეს პერსპექტივა დღევანდელი გადმოსახედიდან შორია.